**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Σεπτεμβρίου 2020, ημέρα Τρίτη και ώρα 16.10΄, στην Αίθουσα Συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέματα ημερήσιας διάταξης την επεξεργασία και εξέταση των σχεδίων νόμου του Υπουργείου Πολιτισμού και Αθλητισμού:

Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής, των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους»,

Β. «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας» και

Γ. «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ».

  Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σπανάκης Βασίλειος, Δούνια Παναγιώτα (Νόνη), Σενετάκης Μάξιμος, Καραμανλή Άννα, Κατσανιώτης Ανδρέας, Κέλλας Χρήστος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Παπαδόπουλος Μιχαήλ, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φόρτωμας Φίλιππος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βερναρδάκης Χριστόφορος, Ζαχαριάδης Κωνσταντίνος, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Πάνας Απόστολος, Δελής Ιωάννης, Κατσώτης Χρήστος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, σας καλησπερίζω όλους, καλό μήνα και καλό ξεκίνημα, μετά τις διακοπές του Αυγούστου.

Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέματα ημερήσιας διάταξης την επεξεργασία και εξέταση των σχεδίων νόμου του Υπουργείου Πολιτισμού και Αθλητισμού:

Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής, των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους»,

Β. «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας» και

Γ. «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ».

Προτείνω και για τις τρεις κυρώσεις οι τοποθετήσεις από τους Εισηγητές και τους Ειδικούς Αγορητές να γίνουν συνολικά. Ο χρόνος να είναι 5 λεπτά περίπου για κάθε Κύρωση, δηλαδή, συνολικά 15 λεπτά και αν χρειαστεί, θα υπάρξει και μια μικρή ανοχή, ως προς το χρόνο ομιλίας. Βλέπω ότι συμφωνούν οι περισσότεροι, οπότε μπορούμε να ξεκινήσουμε τη συνεδρίασή μας.

Τον λόγο έχει η κυρία Χριστίνα Αλεξοπούλου, Εισηγήτρια της Πλειοψηφίας.

**ΧΡΙΣΤΙΝΑ ΑΛΕΞΟΠΟΥΛΟΥ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η προς κύρωση Συμφωνία, μεταξύ της Ελληνικής Κυβέρνησης, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας, για την παρεμπόδιση της κλοπής, των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους, η οποία υπεγράφη στις 16 Ιανουαρίου του 2018, εισάγεται σήμερα για συζήτηση στην Επιτροπή μας.

Στόχος της αποτελεί η προώθηση της στενότερης συνεργασίας, μεταξύ των συμβαλλόμενων χωρών, για την προστασία των πολιτιστικών αγαθών από τις προαναφερόμενες παράνομες δραστηριότητες.

Η Ελλάδα, η Κύπρος και η Ιορδανία, χώρες με μακραίωνη ιστορία και πλούσια πολιτιστική κληρονομιά πλήττονται, ιδιαίτερα, από τη μάστιγα της παράνομης διακίνησης πολιτιστικών αγαθών.

Με την παρούσα Συμφωνία, προωθείται η στενότερη συνεργασία, μεταξύ των τριών κρατών, καθώς η διεθνής εμπειρία έχει αποδείξει πως τέτοιου τύπου διακρατικές συνεργασίες και Συμφωνίες, όπως η Σύμβαση της Ουνέσκο του 1970 και η Σύμβαση UNIDROIT του Συμβουλίου της Ευρώπης, τις οποίες η χώρα μας έχει κυρώσει, αποτελούν βασικό εργαλείο, στον τομέα της πρόληψης φαινομένων αρχαιοκαπηλίας και της προστασίας των αρχαιοτήτων.

 Εκτός, όμως, από την πρόληψη, δημιουργείται και η απαραίτητη νομική βάση για τον επαναπατρισμό μνημείων, παρανόμως εξαχθέντων από τις χώρες στην πολιτιστική κληρονομιά των οποίων ανήκουν.

 Προς τούτο, η Ελλάδα, εκτός από την κύρωση των προαναφερθεισών διεθνών συνθηκών, προωθεί την υπογραφή διμερών και πολυμερών Συμφωνιών, που έχει ήδη υπογράψει και κυρώσει έξι Μνημόνια Συνεργασίας.

 Η υπογραφή της Συμφωνίας αυτής αποτελεί ένα σημαντικό βήμα για τη συνεργασία, που προωθεί η χώρα μας, με χώρες της Μέσης Ανατολής, για την αντιμετώπιση της παράνομης διακίνησης πολιτιστικών αγαθών και βέβαια, θα ενδυναμώσει περαιτέρω τις σχέσεις των τριών κρατών.

Η επί των άρθρων ανάλυση εξηγεί, με λεπτομέρεια, τους όρους της συνεργασίας, καθώς και τις υποχρεώσεις των Συμβαλλομένων Μερών.

Το άρθρο 1 αναφέρεται στην υποχρέωση παρεμπόδισης κλοπής λαθραίων ανασκαφών και παράνομης εισαγωγής και εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας, καθώς και στην αποκατάσταση και τον επαναπατρισμό τους. Ορίζεται ρητώς πως η ταξινόμηση πολιτιστικών αγαθών ή πολιτιστικής περιουσίας θα ακολουθεί όσα προβλέπει η εθνική νομοθεσία του κάθε Συμβαλλόμενου Μέρους.

Στο άρθρο 2 εξηγείται η διαδικασία εισαγωγής πολιτιστικών αγαθών στην επικράτεια κάθε Μέρους, καθώς και η παροχή αποδείξεων προς τις τελωνειακές αρχές ότι οι περί εξαγωγής νόμοι έχουν τηρηθεί.

Το άρθρο 3 προβλέπει τη δυνατότητα και τη διαδικασία επαναπατρισμού πολιτιστικού αγαθού, εφόσον το τελευταίο εισήχθη παράνομα στην επικράτεια άλλου Μέρους.

Στο 4ο άρθρο ορίζεται ότι το Μέρος, που υποβάλλει αίτημα επαναπατρισμού, έχει την ευθύνη απόδειξης ότι το πολιτιστικό αγαθό ή η πολιτιστική περιουσία προστατεύεται από την εθνική του νομοθεσία. Επίσης, το αιτών Μέρος πρέπει να αποδείξει ότι το πολιτιστικό αγαθό είχε εισαχθεί παράνομα στην επικράτειά του έτερου Μέρους, μετά την ημερομηνία έναρξης ισχύος της παρούσας Συμφωνίας.

Προβλέπεται, επίσης, η αναστολή εκτέλεσης επαναπατρισμού, όταν στην επικράτεια του αιτούντος Μέρους ισχύουν συνθήκες εκτάκτου ανάγκης, όπως ένοπλες συρράξεις ή φυσικές καταστροφές, που συνιστούν αρνητικούς παράγοντες για την προστασία των πολιτιστικών αγαθών.

Το κόστος λήψης των μέτρων ασφάλειας, συντήρησης και επαναπατρισμού των πολιτιστικών αγαθών επιβαρύνει το Μέρος, που υποβάλλει το αίτημα επαναπατρισμού, όπως ορίζεται ξεκάθαρα, στο άρθρο 5.

Με το άρθρο 6, επισημαίνεται η ανάγκη πληροφόρησης του ευρέως κοινού για την παρούσα Συμφωνία. Με αυτόν τον τρόπο, οι πολίτες των τριών χωρών θα μπορούν να γίνουν κοινωνοί της Συμφωνίας και να αντιληφθούν τη σημασία της.

Το άρθρο 7 αναφέρεται στην υποχρέωση του Μέρους, το οποίο αιτείται επαναπατρισμό, να φροντίζει, ώστε να επαναπατρισθέντα πολιτιστικά αγαθά να προστατεύονται και να είναι διαθέσιμα για έρευνα ή προσωρινή έκθεση στην επικράτειά του έτερου Μέρους.

Το άρθρο 8 προβλέπει την ανταλλαγή εμπειρογνωμοσύνης, πληροφοριών, επιστημόνων, αρχαιολόγων, συντηρητών, καθώς και την εκπαίδευση προσωπικού των Συμβαλλόμενων Μερών, για θέματα σχετικά με τη συντήρηση, την αρχαιολογική έρευνα και την προβολή των μνημείων κάθε κράτους. Μάλιστα, αναφέρει και συγκεκριμένες δράσεις, που πρέπει να πραγματοποιούνται, όπως κοινά ερευνητικά προγράμματα, σεμινάρια και εργαστήρια.

Οι Αρχές των τριών κρατών, οι οποίες είναι αρμόδιες για την εκτέλεση της Συμφωνίας και για απευθείας μεταξύ τους συνεργασία, προσδιορίζονται στο άρθρο 9, ενώ η υποχρέωση για αμοιβαία ενημέρωση, μεταξύ των κρατών, για κλοπές αρπαγές ή αλλαγές στην εθνική τους νομοθεσία, αναφορικά με την προστασία της πολιτιστικής περιουσίας, προσδιορίζεται στο δέκατο άρθρο. Το ίδιο άρθρο προβλέπει την υποχρέωση ευαισθητοποίησης του κοινού, στο ζήτημα του παράνομου εμπορίου πολιτιστικών αγαθών, από περιοχές ένοπλων συγκρούσεων και τη διασύνδεσή του με τη χρηματοδότηση της τρομοκρατίας.

Στο άρθρο 11, προβλέπεται η συνεργασία των Συμβαλλόμενων Μερών, με διεθνείς οργανισμούς, υπεύθυνους για την καταπολέμηση της παράνομης διακίνησης πολιτιστικών αγαθών. Σε αυτούς περιλαμβάνεται η UNESCO, η INTERPOL, το Διεθνές Συμβούλιο Μουσείων και ο Παγκόσμιος Οργανισμός Τελωνείων.

Το 12ο άρθρο προβλέπει τη δυνατότητα τροποποίησης της Συμφωνίας, με αμοιβαία συναίνεση των Μερών.

Το άρθρο 13 επισημαίνει πως η παρούσα Συμφωνία δεν επηρεάζει τα Συμβαλλόμενα Μέρη, ως προς τις υποχρεώσεις, που έχουν, στο πλαίσιο άλλων διεθνών συνθηκών.

Αναφορικά με τον τρόπο επίλυσης των όποιων διαφορών προκύψουν, σχετικά με την ερμηνεία ή την εφαρμογή της Συμφωνίας, στο άρθρο 14, ορίζεται η διαβούλευση και οι διαπραγματεύσεις, ως ο τρόπος επίλυσης τους.

Τέλος, κυρίες και κύριοι συνάδελφοι, στο άρθρο 15, καθορίζεται η ισχύς της Συμφωνίας στα πέντε έτη, με δυνατότητα αυτόματης επέκτασης, διάρκειας 10 ετών. Η επέκταση της Συμφωνίας πραγματοποιείται, σύμφωνα με τις διατάξεις του άρθρου 12, μέσω της διπλωματικής οδού και με συναίνεση των Μερών. Θέτοντας τα παραπάνω υπόψη σας, εισηγούμεθα την ψήφιση του νομοσχεδίου.

Συνεχίζω την εισήγησή μου, για τις δύο επόμενες Συμφωνίες, με το Ισραήλ και την Κίνα αντίστοιχα, σχετικά με τη συμπαραγωγή κινηματογραφικών και οπτικοακουστικών προϊόντων.

Το υποβαλλόμενο σχέδιο νόμου, λοιπόν, αποβλέπει στη νομοθετική κύρωση της Συμφωνίας για κινηματογραφική συμπαραγωγή, μεταξύ της κυβέρνησης της Ελληνικής Δημοκρατίας και της Κυβέρνησης της Δημοκρατίας του κράτους του Ισραήλ, που υπεγράφη, στην Ιερουσαλήμ, στις 8.10.2013, ημερομηνία, που αντιστοιχεί στην τέταρτη μέρα Χεσβάν 5774 και αναφέρεται στο πλαίσιο του προγράμματος συνεργασίας, στους τομείς της εκπαίδευσης, επιστήμης, πολιτισμού, νεολαίας, αθλητισμού, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του κράτους του Ισραήλ, για τα έτη 2013 έως 2016.

Στόχοι της Συμφωνίας αποτελούν η εξειδίκευση και ενίσχυση της συνεργασίας των δύο Μερών στον πολιτιστικό τομέα και, μέσω αυτών, η ενίσχυση των δεσμών φιλίας των δύο χωρών. Με τους στόχους αυτούς, ως γνώμονα, οι δύο χώρες ανέλαβαν να προχωρήσουν στη θέσπιση ενός συμβατικού πλαισίου ενθάρρυνσης της παραγωγής οπτικοακουστικών μέσων και ειδικά κινηματογραφικών συμπαραγωγών. Η παγκοσμιοποίηση και η διεθνής κρίση δημιούργησαν την ανάγκη συνεργασιών, προκειμένου να ανταπεξέλθουν οι εθνικές κινηματογραφικές βιομηχανίες στην αντιμετώπιση των μεγάλων τραστ.

Εκτιμάται ότι οι συμπαραγωγές οικονομικά ενισχύουν αντίστοιχα τις κινηματογραφικές βιομηχανίες, αλλά και τους μεμονωμένους παραγωγούς, οι οποίοι διαθέτουν ισχνούς προϋπολογισμούς και συμβάλλουν στην οικονομική ανάπτυξη και προώθηση, στο διεθνή χώρο και στις διεθνείς διοργανώσεις της κινηματογραφικής, τηλεοπτικής και οπτικοακουστικής παραγωγής και διανομής, στην Ελλάδα, στο Ισραήλ και εν γένει, στο εξωτερικό.

Η Συμφωνία, ουσιαστικά, αποτελεί τον οδικό χάρτη συμμαχίας Ελλάδας και Ισραήλ, στον τομέα, με τη μεγαλύτερη δυνατότητα πολιτιστικής διείσδυσης στον κόσμο: Την εικόνα και τον ήχο.

Το περιεχόμενο του άρθρου 1 αφορά στον προσδιορισμό του αντικειμένου της Σύμβασης και στην επεξήγηση διαφόρων εννοιών.

Στο άρθρο 2, προσδιορίζονται θέματα, που αφορούν στην έγκριση του παραγόμενου έργου, από τις αρμόδιες Αρχές, στην αναγνώριση αυτού, ως εγχώρια ταινία, σύμφωνα με την ισχύουσα νομοθεσία, στην επικράτεια εκάστου των Συμβαλλομένων, στα οφέλη που απορρέουν από την αναγνώριση, καθώς και στη συνεργασία, μεταξύ των αρμοδίων Αρχών. Καθορίζονται, επίσης, οι διαδικασίες διαβούλευσης, μεταξύ των Μερών για έγκριση, απόρριψη ή ανάκληση έγκρισης κινηματογραφικής συμπαραγωγής.

Στο άρθρο 3, καθορίζονται οι απαιτήσεις από τους συμπαραγωγούς, προκειμένου να λάβουν τα οφέλη της συμπαραγωγής.

Τα θέματα, που αφορούν στην παραγωγή, στους συμμετέχοντες ηθοποιούς, συγγραφείς, σκηνοθέτες, τεχνικούς, λοιπούς υπαλλήλους και στην επεξεργασία του παραγόμενου έργου, ανάλογα με τις απαιτήσεις του σεναρίου, γυρίσματα, εσωτερικά και εξωτερικά σε τρίτη χώρα, μεταγλώττιση, υποτιτλισμός, ρυθμίζονται στο άρθρο 4.

Το άρθρο 5 ορίζει το εύρος του ποσοστού οικονομικής συμμετοχής κάθε συμπαραγωγού, κατά 20% το ελάχιστο και 80% το μέγιστο του συνολικού προϋπολογισμού, το οποίο πρέπει να είναι ανάλογο με την οικονομική επένδυσή του στην κινηματογραφική συμπαραγωγή. Ορίζεται, επίσης, ο καταμερισμός των εσόδων και η δυνατότητα συμμετοχής παραγωγού, προερχόμενου από τρίτη χώρα. Εκεί, το ελάχιστο ποσοστό συμμετοχής είναι το 10%.

Στο άρθρο 6, γίνεται πρόβλεψη για την υποχρέωση των συμπαραγωγών να διασφαλίσουν ότι τα δικαιώματα διανοητικής ιδιοκτησίας, που δεν τους ανήκουν, δεν είναι διαθέσιμα σε αυτούς, μέσω εκχώρησης ή αδειοδότησης, που θα καλύπτει τους όρους και προϋποθέσεις των λοιπών διατάξεων της Σύμβασης. Επιπλέον, προβλέπεται ο καταμερισμός των δικαιωμάτων διανοητικής ιδιοκτησίας, μεταξύ των συμπαραγωγών και διασφαλίζεται η ελεύθερη πρόσβαση των τελευταίων, σε όλα τα πρωτότυπα υλικά συμπαραγωγής και το δικαίωμα παραγωγής ή εκτύπωσης αυτών.

Η προσωρινή εισαγωγή και επανεξαγωγή απαραίτητου εξοπλισμού και αμοιβαία διευκόλυνση μεταξύ των Μερών γι’ αυτό καλύπτεται από το άρθρο 7, σύμφωνα πάντα με την ισχύουσα εθνική νομοθεσία.

Το άρθρο 8 διαχωρίζει την άδεια παραγωγής από την άδεια προβολής ή διανομής του οπτικοακουστικού έργου.

Αναφορικά με το τελευταίο αυτό θέμα, τη διανομή του έργου, δηλαδή, στο άρθρο 9, προβλέπονται οι συνέπειες της διακίνησης και εμπορίας του προϊόντος, εκτός και εντός της επικράτειας των δύο χωρών και η ποσόστωση μεταξύ των συμπαραγωγών.

Επίσης, αναφορικά με τον προσδιορισμό των συμπαραγωγών, στο άρθρο 10, ορίζεται ρητώς, πώς θα αποκαλούνται ελληνικές - ισραηλινές ή ισραηλινές - ελληνικές, με αναγραφή του προσδιορισμού στους τίτλους έναρξης, συντελεστών, στα διαφημιστικά, προωθητικά υλικά και οτιδήποτε άλλο.

Στο άρθρο 11, προβλέπεται η υποχρέωση των αρμοδίων Αρχών να ενεργούν, σύμφωνα με τους διαδικαστικούς κανόνες του Παραρτήματος, που αποτελεί αναπόσπαστο μέρος της προτεινόμενης προς ψήφιση Συμφωνίας, με δυνατότητα εξουσιοδότησής τους προς τους συμπαραγωγούς, να ενεργούν, σύμφωνα με τους ειδικούς κανόνες, τους οποίους εκείνοι έχουν εγκρίνει.

Στο πλαίσιο της καλής συνεργασίας μεταξύ των δύο Μερών, δίνεται η δυνατότητα συγκρότησης κοινής επιτροπής, σύμφωνα με το άρθρο 12, στην οποία απονέμονται ποικίλες αρμοδιότητες, όπως η εξέταση εφαρμογής της Συμφωνίας και γενικής ισορροπίας της συμπαραγωγής, η εισήγηση τροποποιήσεων της Σύμβασης προς τις αρμόδιες Αρχές των συμβαλλομένων Μερών, καθώς και η κατάθεση προτάσεων βελτίωσης της συνεργασίας σε κινηματογραφικές συμπαραγωγές, μεταξύ Ελλήνων και Ισραηλινών παραγωγών.

Το άρθρο 13 προβλέπει τη δυνατότητα τροποποίησης της Σύμβασης, αποκλειστικά και μόνο, εγγράφως, με την τήρηση της διαδικασίας, που προβλέπεται στο άρθρο 15, σχετικά με τη θέση σε ισχύ της Συμβάσεως.

Η διπλωματική οδός, ως ο μόνος τρόπος επίλυσης οποιασδήποτε διαφωνίας, ορίζεται στο άρθρο 14.

Στο άρθρο 15, προβλέπονται τα χρονικά όρια για θέση της Συμφωνίας σε ισχύ, η διάρκεια της - 5 χρόνια - το δικαίωμα καταγγελίας αυτής και αυτόματα παράτασή της, για περιόδους πέντε ετών εκάστη. Η αυτόματη παράταση δεν ισχύει, αν καταγγελθεί η Συμφωνία από οποιονδήποτε από τους Συμβαλλόμενους, με υποχρέωση, μάλιστα, προειδοποίησης έξι μήνες πριν, ότι προτίθεται να καταγγείλει τη Συμφωνία.

Επιπλέον, στο ίδιο άρθρο, το 15, ρυθμίζονται ζητήματα διαχρονικού δικαίου, ειδικά σε ό,τι αφορά στις συμπαραγωγές, που έχουν εγκριθεί από τις αρμόδιες Αρχές και είναι σε ισχύ, κατά το χρόνο έναρξης ισχύος της Σύμβασης.

Τέλος, στο Παράρτημα ορίζονται οι διαδικαστικοί κανόνες, οι οποίοι ισχύουν για τη διαδικασία ένταξης μιας ταινίας στα οφέλη συμπαραγωγής, τα απαιτούμενα δικαιολογητικά, που πρέπει να κατατεθούν και οι λεπτομέρειες εφαρμογής της εν λόγω ένταξης.

Θέτοντας τα ανωτέρω υπόψιν σας, εισηγούμαστε την ψήφιση του νομοσχεδίου.

Τελειώνοντας, τρίτη είναι η Κύρωση της Συμφωνίας για Κινηματογραφική Συμπαραγωγή, μεταξύ του Υπουργείου Πολιτισμού και Αθλητισμού και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας, η οποία υπογράφτηκε, στις 24.7.2017, από την τότε Υπουργό Πολιτισμού, κυρία Λυδία Κονιόρδου και τον κύριο Λιού Κιμπάο, μέλος της Κεντρικής Επιτροπής του Κομμουνιστικού Κόμματος Κίνας, κατά την επίσημη έναρξη του έτους Ελλάδας- Κίνας 2017.

Η συγκεκριμένη Συμφωνία αναφέρεται στο πλαίσιο της συμφωνίας πολιτιστικής συνεργασίας, μεταξύ της Ελληνικής Δημοκρατίας και της Λαϊκής Δημοκρατίας της Κίνας, για τα έτη 2011 έως 2013.

Σκοπός της Συμφωνίας είναι η προώθηση της στενότερης συνεργασίας, μεταξύ των συμβαλλομένων χωρών, για την ενδυνάμωση των κινηματογραφικών σχέσεων, αλλά και εν γένει της οπτικοακουστικής παραγωγής, με απώτερο σκοπό, την περαιτέρω ανάπτυξη του συγκεκριμένου τομέα.

Αν και οι συνεργασίες μεταξύ ελληνικών και κινεζικών φορέων κινηματογραφικών παραγωγών υφίστανται, ήδη, η παρούσα Συμφωνία θέτει το θεσμικό πλαίσιο και την απαραίτητη βάση, για την περαιτέρω ανάπτυξη και εξέλιξή τους. Σημαντική παράμετρο αποτελεί η δυνατότητα προσέλκυσης κινεζικών παραγωγών, στη χώρα μας, με όλα τα οφέλη, που αυτό συνεπάγεται, για τη δημιουργική οικονομία της πατρίδας μας.

 Επιπλέον, διευκολύνεται η προβολή του ελληνικού πολιτισμού, δυναμικού στη μεγαλύτερη αγορά του κόσμου, η οποία διαθέτει μια ισχυρότατη οικονομική και πολιτιστική δυναμική.

Ειδικότερα, η Συμφωνία Ελλάδας - Κίνας αποτελείται από το Προοίμιο, 16 άρθρα και ένα Παράρτημα, στο οποίο προβλέπονται τα ακόλουθα.

 Στο Προοίμιο αναφέρεται ρητά η κοινή βούληση των δύο χωρών να ενδυναμώσουν τις κινηματογραφικές σχέσεις και εν γένει την οπτικοακουστική παραγωγή τους. Μια τέτοια αμοιβαία συνεργασία μπορεί να εξυπηρετήσει την ανάπτυξη της κινηματογραφικής παραγωγής και διανομής και να ενθαρρύνει την περαιτέρω ανάπτυξη πολιτιστικών και τεχνολογικών σχέσεων, μεταξύ των δύο χωρών.

Παράλληλα, οι συμπαραγωγές, που θα πραγματοποιούνται, στο πλαίσιο της Συμφωνίας, θα συμβάλλουν στην οικονομική ανάπτυξη της κινηματογραφικής βιομηχανίας.

Επί των άρθρων, το περιεχόμενο του άρθρου 1 αφορά στον προσδιορισμό του αντικειμένου της Σύμβασης και την επεξήγηση διαφόρων εννοιών.

 Στο άρθρο 2, προσδιορίζονται, με σαφήνεια, τα θέματα, που αφορούν στην έγκριση του έργου από τις αρμόδιες Αρχές των Συμβαλλομένων Μερών, η συνεργασία μεταξύ τους, η αναγνώριση του έργου σε εγχώρια ταινία, σύμφωνα πάντα με την ισχύουσα νομοθεσία στην επικράτεια εκάστου των Συμβαλλομένων και τα οφέλη, που απορρέουν από την αναγνώριση αυτή.

 Σύμφωνα με τις διατάξεις του άρθρου 3, οι συμπαραγωγοί θα πρέπει να παράσχουν αποδείξεις τεχνικής οργάνωσης, οικονομικής στήριξης, αναγνωρισμένου επαγγελματικού καθεστώτος, καθώς και προσόντα για την επιτυχή ολοκλήρωση της συμπαραγωγής, ώστε να λάβουν τα οφέλη αυτής.

Στη συνέχεια, στο άρθρο 4, ρυθμίζονται τα θέματα, που αφορούν στην παραγωγή, στους συμμετέχοντες και στη γλώσσα παραγωγής.

Σημειώνεται πως όλη η διαδικασία γυρισμάτων, επεξεργασίας, μεταγλώττισης και λοιπά πρέπει να γίνεται στην επικράτεια των δύο Συμβαλλομένων από συμμετέχοντες, οι οποίοι θα είναι πολίτες ή μόνιμοι κάτοικοι των δύο χωρών, εκτός, βέβαια και αν το σενάριο ορίζει διαφορετικά ή δεν διατίθενται υπηρεσίες τεχνικής επεξεργασίας ικανοποιητικής ποιότητας στις δύο χώρες. Οπότε, τότε οι αρμόδιες Αρχές μπορούν να εγκρίνουν την παροχή αυτών των υπηρεσιών από προμηθευτή, σε τρίτη χώρα.

 Η δυνατότητα συμπαραγωγής με τρίτο Μέρος προβλέπεται, στο άρθρο 5 της Συμφωνίας, μετά επίσης από έγκριση των αρμοδίων Αρχών των δύο Συμβαλλόμενων Μερών.

Το άρθρο 6 ορίζει το εύρος του ποσοστού οικονομικής συμμετοχής κάθε συμπαραγωγού, 20% το ελάχιστο και 80% το μέγιστο του συνολικού προϋπολογισμού, το οποίο πρέπει να είναι ανάλογο, με την τεχνική και δημιουργική του συμμετοχή.

Ορίζεται, επίσης, ο καταμερισμός των εσόδων και η δυνατότητα συμμετοχής παραγωγού, προερχόμενη από την τρίτη χώρα, ελάχιστο ποσοστό συμμετοχής 10% και μέγιστο 20%.

Η διασφάλιση θεμάτων διανοητικής ιδιοκτησίας και ο καταμερισμός τους, μεταξύ των συμπαραγωγών, προβλέπεται στο άρθρο 7, ενώ το άρθρο 8 ρυθμίζει τα σχετικά με τη διευκόλυνση εισόδου προσωπικού και εισαγωγής εξοπλισμού, που είναι απαραίτητος για την παραγωγή, σύμφωνα πάντα με την ισχύουσα εθνική νομοθεσία.

 Στο άρθρο 9, προβλέπεται ρητώς ότι η έγκριση της συμπαραγωγής δεν συνεπάγεται άδεια ή εξουσιοδότηση προβολής ή διανομής της ταινίας, που θα παραχθεί και στο άρθρο 10, προβλέπεται η υποχρέωση θέσπισης κανονισμών ποσόστωσης, εφόσον στη χώρα, στην οποία διακινείται το παραγόμενο έργο, ισχύουν παρόμοιοι κανονισμοί. Στην περίπτωση αυτήν, το έργο θα ενταχθεί στη ποσόστωση της χώρας του πλειοψηφικού συμπαραγωγού.

 Η εμφάνιση της συμπαραγωγής, ως ελληνοκινεζικής ή κινεζοελληνικής, τόσο στους τίτλους έναρξης, όσο και σε όλα τα εμπορικά και διαφημιστικά υλικά, αναφέρεται ρητά στο άρθρο 11, ενώ το άρθρο 12 ορίζει το καθεστώς, που αφορά στο Παράρτημα.

Το άρθρο 13 περιέχει τις ρυθμίσεις για συμμετοχή της συμπαραγωγής σε διεθνή κινηματογραφικά φεστιβάλ, με τον πλειοψηφικό συμπαραγωγό να έχει την πρώτη επιλογή.

Παρέχεται, όμως, η δυνατότητα, κατόπιν συμφωνίας των δύο συμπαραγωγών, οποιοσδήποτε εκ των δύο να μπορεί να αποστείλει ένα έργο σε διεθνές φεστιβάλ, με μόνη υποχρέωση την ενημέρωση των αρμόδιων Αρχών 30, μέρες πριν την έναρξή του.

Στα άρθρα 14 έως 16, ρυθμίζονται ζητήματα σχετικά με τη δυνατότητα τροποποίησης της Συμφωνίας, την επίλυση διαφορών, καθώς και τη θέση της σε ισχύ και την καταγγελία της.

Στο Παράρτημα, τέλος, τίθενται διαδικαστικοί κανόνες, σχετικά με την ένταξη μιας ταινίας, τα οφέλη συμπαραγωγής, τα δικαιολογητικά, που απαιτούνται, καθώς και το περιεχόμενο της σχετικής Σύμβασης, που υπογράφεται από τα δύο Μέρη.

Παράλληλα, ορίζονται οι αρμόδιες Αρχές, που εγκρίνουν την ένταξη μιας ταινίας στο καθεστώς συμπαραγωγής: Κινεζική εταιρεία κινηματογραφικών συμπαραγωγών και Ελληνικό Κέντρο Κινηματογράφου.

Ολοκληρώνοντας, κυρίες και κύριοι συνάδελφοι, θα ήθελα να κάνω μια μικρή ιστορική και πολιτιστική επισήμανση. Η Ελλάδα, στα κινέζικα αποκαλείται «ΣΙ-ΛΑ», το οποίο μεταφράζεται, ως «ο άλλος μεγάλος πολιτισμός». Από όλους, δηλαδή, τους πολιτισμούς, που έχουν υπάρξει στην ιστορία, οι Κινέζοι αναγνωρίζουν, ως μεγάλους, το δικό τους και τον ελληνικό. Αυτό είναι απόδειξη του μεγάλου τους σεβασμού προς την πατρίδα και το λαό μας.

Με τη Συμφωνία αυτή, όπως και με το Ισραήλ, η κινηματογραφική παραγωγή της χώρας μας, με θεσμικό και συντεταγμένο τρόπο, επεκτείνεται σε δύο χώρες, οι οποίες έχουν οικονομική και πολιτιστική δυναμική παγκόσμιας εμβέλειας και το κέρδος θα είναι πολλαπλό.

Εισηγούμαστε, συνεπώς, την κύρωση και των δύο Συμφωνιών από τη Βουλή των Ελλήνων. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Αλεξοπούλου.

Από την Αξιωματική Αντιπολίτευση οι Εισηγήτριες είναι δύο, είναι η κυρία Αναστασία Γκαρά και η κυρία Μάλαμα.

Θα δώσω το λόγο στην κυρία Γκαρά, για 6 - 7 λεπτά και στη συνέχεια, αμέσως μετά, στην κυρία Μάλαμα, για τις επόμενες δύο Κυρώσεις.

Το λόγο έχει η κυρία Γκαρά.

 **ΑΝΑΣΤΑΣΙΑ ΓΚΑΡΑ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου, μιας και συζητάμε, σήμερα, για την προστασία της πολιτιστικής κληρονομιάς και των πολιτιστικών αγαθών, να εκφράσω από αυτό το βήμα τη θλίψη μας για τις εικόνες, που είδαμε, μόλις δύο ημέρες πριν, με την πυρκαγιά, στον αρχαιολογικό χώρο των Μυκηνών. Οι εικόνες από την πρωτοφανή αυτή καταστροφή, που έκαναν το γύρο του κόσμου, δεν έπαιξαν στα ελληνικά κανάλια, βέβαια, προκαλούν θλίψη, σε κάθε Ελληνίδα και σε κάθε Έλληνα.

Η στάση, όμως, της Κυβέρνησης μας προκαλεί οργή. Δυστυχώς, είναι να ακόμη ζήτημα, που η Κυβέρνηση αρνείται να αναλάβει οποιαδήποτε ευθύνη και καταφεύγει ξανά στη γνωστή μέθοδο παραποίησης της πραγματικότητας και απόκρυψης της αλήθειας. Μέθοδος, η οποία, όχι μόνο αφήνει ανυπεράσπιστη την πολιτιστική μας κληρονομιά και την κοινωνία, όχι μόνο δεν προλαμβάνει και δεν δίνει λύσεις στα προβλήματα, αλλά ωφελεί μόνο στην επικοινωνιακή επιβίωση της Κυβέρνησης και αυτό είναι ίσως και το μόνο, που την αφορά.

Κυρίες και κύριοι συνάδελφοι, είναι εξαιρετικά λυπηρό να αντικρίζουμε ανυπεράσπιστο τον καμένο αρχαιολογικό χώρο των Μυκηνών, τη μαυρισμένη από τις φλόγες Ακρόπολη και τον θησαυρό του Ατρέως, που τυλίχτηκαν στις φλόγες.

Νιώθουμε να συντελείται μια ύβρις, σε βάρος της ιστορικής μας και της παγκόσμιας πολιτιστικής κληρονομιάς, η οποία αφήνεται να καίει, χωρίς να αναλαμβάνονται ή να αποδίδονται ευθύνες.

Νιώθουμε, όμως, μεγαλύτερη ύβρη, σε βάρος της νοημοσύνης μας από τις δηλώσεις της αρμόδιας Υπουργού, Λίνας Μενδώνη, η οποία, με περισσό θράσος και απαξίωση, δήλωσε «το πολύ - πολύ αυτό που θα βλέπουν οι επισκέπτες, τις αμέσως επόμενες μέρες, είναι λίγο μαύρο στο χώμα. Έχουν καεί τα ξερά χόρτα, τα οποία ήταν απολύτως ξυρισμένα. Το να βλέπει λίγο και ο επισκέπτης το καμένο κάτω, δεν είναι και τίποτα τρομερό».

Θα περιμέναμε από μία Υπουργό να δείξει μεγαλύτερο σεβασμό και προς την ιστορία μας, την πολιτιστική μας κληρονομιά, αλλά και προς τους πολίτες. Θα περιμέναμε, άμεσα, να αποδοθούν ευθύνες για την καταστροφή και να ενημερωθούμε για τους λόγους, που συντελέστηκε. Επίσης, και το κυριότερο, θα περιμέναμε, άμεσα, να ανακοινωθούν δράσεις αποκατάστασης του χώρου και του μνημείου και όχι απαξιωτικές δηλώσεις, για το «λίγο μαύρο, που θα δουν οι επισκέπτες», πλήττοντας τη λάμψη και την εμβέλεια του ελληνικού πολιτισμού. Και θα επαναλάβω ότι η στάση και η δήλωση αυτή για μας αποτελεί ύβρη.

Δυστυχώς, αξιότιμοι συνάδελφοι και συναδέλφισσες, πρόκειται για το δεύτερο περιστατικό, μέσα σε πολύ μικρό χρονικό διάστημα, από μνημεία της παγκόσμιας πολιτιστικής μας κληρονομιάς και είναι άρρηκτα συνδεδεμένο με την ιστορία μας, να δέχεται ένα σημαντικό πλήγμα. Είχε προηγηθεί η μετατροπή της Αγίας Σοφίας σε τζαμί. Προφανώς, σε καμία περίπτωση, δεν συνδέω, δεν συγχέω, δεν συγκρίνω τα δύο αυτά γεγονότα, επισημαίνω μόνο πως θα πρέπει να είμαστε σε ετοιμότητα και να προλαμβάνουμε των θλιβερών καταστάσεων, πόσω μάλλον, όταν έχουμε να υπερασπιστούμε και να προστατεύσουμε έναν τέτοιο όγκο πολιτιστικής κληρονομιάς και αγαθών, όπως αυτόν, που η λαμπρή ιστορία του τόπου μας - νεότερη και παλιότερη - μάς έχει κληροδοτήσει. Σοβαρότητα και προσοχή, λοιπόν.

Τώρα, σε ό,τι αφορά τη σημερινή Συμφωνία, συζητούμε το σχέδιο νόμου, με τίτλο «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας, για την παρεμπόδιση της κλοπής των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους», αυτός είναι ο τίτλος της Κύρωσης.

Όπως επισημαίνεται και στην Αιτιολογική Έκθεση, που συνοδεύει το σχέδιο νόμου, την 16η Ιανουαρίου του 2018, υπογράφηκε, στη Λευκωσία, τριμερής Συμφωνία μεταξύ Ελλάδας, Κύπρου και Ιορδανίας, σκοπός της οποίας είναι η προώθηση της στενότερης συνεργασίας, μεταξύ των συμβαλλόμενων χωρών για την προστασία των πολιτιστικών αγαθών. Η τριμερής αυτή Συμφωνία εντάσσεται στη διαμορφωμένη πολιτική της χώρας μας για σύναψη συμφωνιών, με όσο το δυνατό περισσότερες χώρες, για την παρεμπόδιση της παράνομης διακίνησης των πολιτιστικών αγαθών, που αναγνωρίζεται, πλέον, σε παγκόσμια κλίμακα, ως σοβαρότατη απειλή, για την ταυτότητα του κάθε έθνους. Είναι το κομμάτι, το οποίο αναφέρεται στην Αιτιολογική Έκθεση.

Στην πραγματικότητα, δηλαδή, σήμερα, ερχόμαστε να επικυρώσουμε μια Συμφωνία 15 άρθρων, που υπεγράφη, τον Ιανουάριο του 2018, επί Κυβερνήσεως ΣΥ.ΡΙΖ.Α., δηλαδή. Δηλώνουμε εξαρχής, ότι εμείς, σαν ΣΥ.ΡΙΖ.Α., κινούμαστε θετικά απέναντι στην Κύρωση της εν λόγω Συμφωνίας και θα την υπερψηφίσουμε. Πρόκειται για μία Συμφωνία, όπως προβλέπει και το πρώτο άρθρο, με βάση την οποία τα Συμβαλλόμενα Μέρη συνεργάζονται για την παρεμπόδιση της παράνομης διακίνησης των πολιτιστικών αγαθών, την τήρηση των διατάξεων, των όρων εισαγωγής και εξαγωγής πολιτιστικών αγαθών από τις αντίστοιχες αρμόδιες Αρχές του κάθε Συμβαλλόμενου Μέρους, καθώς και για τη διευκόλυνση του επαναπατρισμού των παρανόμως διακινηθέντων αγαθών.

Κυρίες και κύριοι συνάδελφοι, η σχέση Ελλάδας και Κύπρου είναι γνωστή σε όλους μας, όπως και οι άρρηκτοι ιστορικοί και πολιτισμικοί δεσμοί των δύο χωρών. Έχει ιδιαίτερη αξία να κάνουμε μία αναφορά στις σχέσεις Ελλάδας και Ιορδανίας, χώρα η οποία και αποτελεί το τρίτο Συμβαλλόμενο Μέρος της Συμφωνίας. Οι ιστορικοί δεσμοί, λοιπόν, μεταξύ Ελλάδας και Ιορδανίας εκτείνονται στο βάθος του χρόνου και διατηρούνται μέχρι και σήμερα, γεγονός που αποδεικνύεται και από το πλήθος των μνημείων, που διασώζονται, από την Ελληνιστική Περίοδο, στη χώρα της Μέσης Ανατολής. Χαρακτηριστικό παράδειγμα αποτελεί η πόλη Γέρασα, στην οποία και διασώζεται, μέχρι και σήμερα, σε καλή κατάσταση, ένα σημαντικό τμήμα της πόλης, που υπήρχε εκεί, κατά την Ελληνιστική Περίοδο, αρχαίες επιγραφές, που διασώζονται, συνδέουν την ίδρυση των Γεράσων με το Μέγα Αλέξανδρο ή το στρατηγό του, Περδίκκα. Επίσης, απομεινάρια της λαμπρότητας, που χαρακτήριζε τα μνημεία, κατά την Ελληνιστική Περίοδο, συναντώνται και στην Ακρόπολη της πρωτεύουσας της Ιορδανίας, Αμάν, η οποία και ονομάζεται «Φιλαδέλφεια», διότι, όπως έχει καταγραφεί, την έκτισε ένας από τους απογόνους του Μεγάλου Αλεξάνδρου, ο βασιλιάς Πτολεμαίος, ο Φιλάδελφος. Παράλληλα, η πολύ γνωστή πόλη της Πέτρας, η οποία βρίσκεται στην Ιορδανία και αποτελεί σήμερα ένα από τα γνωστότερα και εντυπωσιακότερα ιστορικά μνημεία, που διασώζονται, παγκόσμια. Φέρει και αυτή πολύ έντονα τα σημάδια της Ελληνιστικής Περιόδου, αλλά όπως αποδεικνύεται και από το ίδιο το όνομα της πόλης, φαίνεται να επιβεβαιώνεται από πολύ νωρίς η παρουσία αρχαίων Ελλήνων εκεί, πιθανότατα εμπόρων.

 Τα παραπάνω, λοιπόν, φανερώνουν τους λόγους, για τους οποίους είναι εξαιρετικά σημαντικό να υπογράφονται συμφωνίες για την από κοινού και με κανόνες προστασία των πολιτιστικών αγαθών και της πολιτιστικής μας περιουσίας, ανάμεσα σε χώρες, όπως η Ελλάδα και η Ιορδανία, που αποδεικνύεται ότι διαθέτουν έναν κοινό βηματισμό, απέναντι στις προκλήσεις της Ιστορίας, εδώ και πολλούς αιώνες, μια παρακαταθήκη και μια ιστορική σχέση, την οποία Συμφωνία σαν τη σημερινή, που καλούμαστε να κυρώσουμε, έρχονται να ενισχύσουν και να σφυρηλατήσουν.

Το δεύτερο στοιχείο, που έχει ιδιαίτερη αξία να αναφέρουμε, είναι το ευρύτερο πλαίσιο, στο οποίο υπεγράφη η συγκεκριμένη Συμφωνία και καλούμαστε να κυρώσουμε. Όπως ανέφερα και νωρίτερα, η σημερινή Συμφωνία υπεγράφη, τον Ιανουάριο του 2018.

Ήταν μία από τις Συμφωνίες, που υπεγράφησαν, κατά την πρώτη τριμερή Σύνοδο Κορυφής, μεταξύ Ελλάδας, Κύπρου και Ιορδανίας, που διεξήχθη, στη Λευκωσία και εντασσόταν, στο πλαίσιο ανάπτυξης των περιφερειακών δεσμών και ενίσχυσης της συνεργασίας των χωρών, προκειμένου να ενισχυθούν οι παράγοντες σταθερότητας στην ευρύτερη περιοχή της Νοτιοανατολικής Μεσογείου, που βρίσκεται αντιμέτωπη με σειρά ισχυρών προκλήσεων, ειδικότερα, τα τελευταία χρόνια.

 Αντιλαμβανόμαστε, λοιπόν, όλοι πόσο κρίσιμο είναι για τα συμφέροντα της χώρας μας να υπάρχουν σταθερές σχέσεις, δίαυλοι επικοινωνίας και συνεργασίας με χώρες, με τις οποίες υπάρχουν διαχρονικά φιλικές σχέσεις, πάντα, στο πλαίσιο της χάραξης μιας ενεργούς και πολυδιάστατης εξωτερικής πολιτικής, σαν και αυτής, που ακολούθησε η Κυβέρνηση του ΣΥΡΙΖΑ και, με αυτόν τον τρόπο, προασπίστηκε τα συμφέροντα της χώρας μας.

Επιπλέον, θα ήθελα να σας υπενθυμίσω πως η χώρα μας, παραδοσιακά, από τη δεκαετία του ΄70 και εντεύθεν, επιδιώκει και έχει καταφέρει να διατηρεί καλές σχέσεις, με το σύνολο των χωρών του αραβικού κόσμου, ενώ θα ήθελα να υπενθυμίσω και δύο ακόμη στοιχεία: Την ισχυρή παρουσία, που έχει η ελληνορθόδοξη Εκκλησία, στην Ιορδανία, της οποίας περίπου το 10% του πληθυσμού είναι χριστιανοί και, παράλληλα, να επισημάνω πως χιλιάδες Ιορδανοί φοιτητές είναι απόφοιτοι ελληνικών πανεπιστημίων.

Δεν θα προχωρήσω στην ανάλυση και την αναφορά των άρθρων, καθώς η προηγούμενη συνάδελφος έκανε αναλυτική αναφορά.

Οπότε, κατόπιν όλων όσων προανέφερα, δηλώνουμε τη θετική μας στάση στη συγκεκριμένη κύρωση της Συμφωνίας, μεταξύ Ελληνικής Κυβέρνησης, Κυβέρνησης Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Μάλαμα, για τις δύο κυρώσεις, της Κίνας και του Ισραήλ.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας)**: Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε, σήμερα, δύο κυρώσεις Συμφωνιών, με την Κίνα και το Ισραήλ και ξεκινώ από το γεγονός, ότι όσοι έχουμε υπηρετήσει τον κινηματογράφο, γνωρίζουμε, πάρα πολύ καλά, τη δυναμική, που μπορεί να προσδώσει μία ταινία, ένα ντοκιμαντέρ και προπαντός, η συμπαραγωγή με μια ομάδα ανθρώπων από μια άλλη χώρα. Σε ό,τι με αφορά, έχω κάνει πάρα πολλές ταινίες και ντοκιμαντέρ, για τις ανάγκες των οποίων χρειάστηκε να ταξιδέψω στο εξωτερικό, σε μακρινές χώρες και να εντοπίσω ιστορίες ανθρώπων, να εντοπίσω ιστορίες των τόπων και, όμως, οι παραγωγές αυτές, πολλές φορές, στηρίχτηκαν σε συνεργασίες, που είχαμε, με τρίτες χώρες. Πάντοτε, αυτή η διαδικασία παράγει πολιτιστικό πλούτο, δημιουργεί πολιτιστικούς και κοινωνικούς δεσμούς και επιτρέπει μια από κοινού ανάγνωση της Ιστορίας, του πολιτισμού, της κοινωνικής κατάστασης και συνοχής, σε κάθε χώρα.

 Στο πλαίσιο, λοιπόν, αυτό είναι σαφές ότι η δημιουργία ενός θεσμικού πλαισίου στήριξης της συμπαραγωγής κινηματογραφικών ταινιών, ανάμεσα στην Ελλάδα και το Ισραήλ, ανάμεσα στην Ελλάδα και την Κίνα, ανοίγει νέους ορίζοντες και μπορεί να αποδειχθεί ένα πεδίο ανάπτυξης ευρύτερων κοινωνικών σχέσεων, με τις δύο αυτές χώρες και με τους λαούς τους, με τους οποίους, άλλωστε, ο ελληνικός λαός έχει, ήδη, ισχυρές κοινές αναφορές.

 Επίσης, εκτός από τον πολιτισμό και την κοινωνία, η συμπαραγωγή πολιτιστικών κινηματογραφικών αγαθών μπορεί να προάγει τη συνεργασία μας με τις χώρες αυτές και στον τομέα του τουρισμού, κάτι το οποίο δεν θα πρέπει, σε καμία περίπτωση, να το παραγνωρίσουμε.

 Συνεπώς, επί της αρχής, πιστεύουμε ότι το συγκεκριμένο πλαίσιο μπορεί να βοηθήσει και τον χώρο του πολιτισμού και του κινηματογράφου, αλλά και τις ευρύτερες κοινωνικές σχέσεις, με τις δύο αυτές χώρες. Άλλωστε, η Συμφωνία με την Κίνα ολοκληρώθηκε, επί διακυβέρνησης του ΣΥΡΙΖΑ, ενώ, σε σχέση με τη Συμφωνία με το Ισραήλ, επικαιροποιήθηκε, επί των ημερών της διακυβέρνησης του ΣΥΡΙΖΑ, το πρόγραμμα συνεργασίας στους τομείς της εκπαίδευσης, της επιστήμης, του πολιτισμού, της νεολαίας και του αθλητισμού, ανάμεσα στις δύο χώρες, μέχρι το 2021, και έτσι καθίσταται εφικτή η παράταση της Συμφωνίας, που κυρώνουμε, σήμερα, με το Ισραήλ και για τα επόμενα χρόνια, μετά το 2016, που αρχικά προβλεπόταν, ως καταληκτική ημερομηνία.

Στο σημείο, όμως, αυτό υπάρχει η ανάγκη, κυρία Υπουργέ, για μία νομοτεχνική αποσαφήνιση. Στο κείμενο της Συμφωνίας με το Ισραήλ, αναφέρεται, ως καταληκτική ημερομηνία, το έτος 2016. Θα πρέπει να δείτε, μαζί με τις υπηρεσίες, πώς μπορεί να επικαιροποιηθεί, γιατί έτσι κινδυνεύουμε να κυρώσουμε μία Συμφωνία, η οποία έχει λήξει.

Θα ήθελα, επίσης, να θέσω στην κυρία Υπουργό και τρία ερωτήματα, σε σχέση με το πώς θα προχωρήσουμε με αυτές τις Συμφωνίες.

Το πρώτο, λοιπόν, ερώτημα, που προκύπτει, είναι σε ποιο σημείο βρίσκονται οι σχεδιασμοί του Υπουργείου Πολιτισμού, σε σχέση με την κινηματογραφική συνεργασία, με τις συγκεκριμένες χώρες. Υπάρχουν υποψήφιες συμπαραγωγές, αυτή τη στιγμή και σε ποιο στάδιο βρίσκεται η διαδικασία στήριξής τους;

Ένα δεύτερο ερώτημα, σε σχέση με τη Συμφωνία του Ισραήλ, είναι, εάν η συγκεκριμένη Συμφωνία θα μπορούσε να συμπεριλάβει και την Παλαιστινιακή πλευρά, με δεδομένο ότι στο παρελθόν υπήρξαν ισραηλινο - παλαιστινιακές συμπαραγωγές, που έκαναν αίσθηση, βραβεύτηκαν και που βοήθησαν τους δύο λαούς να έρθουν πιο κοντά ο ένας στον άλλον. Για παράδειγμα, συμπαραγωγές, όπως η βραβευμένη ταινία «Παράδεισος Τώρα», που είχε προβληθεί και από την ΕΡΤ 3, αποτελεί κοινή συμπαραγωγή, ανάμεσα σε Ισραήλ, Παλαιστίνη, Γαλλία, Γερμανία και Ολλανδία. Θα μπορούσε, ενδεχομένως, να εξεταστεί και μια τέτοια κατεύθυνση, εφόσον υπάρχει η διάθεση, βέβαια, από τα άλλα Μέρη.

Το τρίτο ερώτημα αφορά στα εμπόδια, που θα αντιμετωπίσουν όλα αυτά τα σχέδια, λόγω του κορωνοϊου. Εδώ και έξι μήνες, τα σύνορα της Ελλάδας με τις δύο αυτές χώρες, Κίνα και Ισραήλ, παραμένουν κλειστά, λόγω του κορωνοϊού. Ενδέχεται να συνεχιστούν οι συγκεκριμένοι περιορισμοί και το ερώτημα, που τίθεται, είναι πώς σκέφτεται το ελληνικό Υπουργείο Πολιτισμού, αλλά και οι αρμόδιες Αρχές των άλλων δύο κρατών να προχωρήσουν τα όποια σχέδια συμπαραγωγής, μέσα σ’ αυτό το πλαίσιο. Υπάρχει κάποιος συγκεκριμένος σχεδιασμός;

Τέλος, κυρία Υπουργέ, θα είχε ενδιαφέρον, μια που συζητάμε για την ενίσχυση των κινηματογραφικών παραγωγών, να μας κάνετε και μια αναφορά στα προβλήματα του χώρου σήμερα, με δεδομένο ότι εδώ και έξι πλέον μήνες ο πολιτισμός στην Ελλάδα, έχει τεθεί σε καραντίνα. Οι άνθρωποι του κινηματογράφου και του πολιτισμού, γενικότερα, βρίσκονται σε κατάσταση απελπισίας, θα λέγαμε, και οι υγειονομικές απαγορεύσεις έχουν οδηγήσει σε τέλμα την καλλιτεχνική δημιουργία. Σήμερα, είναι αδύνατον αυτοί οι άνθρωποι του πολιτισμού να βιοποριστούν, αξιοπρεπώς.

Θα είχε μια αξία, συνεπώς, μια που βρίσκεστε σήμερα στην Επιτροπή, να μας αναφέρετε τους σχεδιασμούς σας, για το επόμενο διάστημα. Ο φόβος των καλλιτεχνών, των ανθρώπων της τέχνης και του πολιτισμού είναι ότι και τον επόμενο χειμώνα θα συνεχιστεί το lock down στον πολιτισμό. Οι καλλιτέχνες δεν ξέρουν, αν θα μπορέσουν, πραγματικά, να δουλέψουν, γιατί ακόμη δεν έχουν υπάρξει υγειονομικά πρωτόκολλα για τους κλειστούς χώρους τέχνης και πολιτισμού, το χειμώνα και δεν γνωρίζει κανείς τι θα γίνει και πώς θα πορευτεί το σύνολο της πολιτιστικής δημιουργίας, κάτω από αυτές τις συνθήκες.

Επίσης, θα είχε ενδιαφέρον να μας ενημερώσετε και για το ειδικό χρηματοδοτικό πρόγραμμα της στήριξης κινηματογραφικών παραγωγών, το οποίο ξέρουμε ότι τρέχει, αν έχουν επιλεγεί οι ταινίες, που θα χρηματοδοτηθούν και πότε αναμένεται να προχωρήσει αυτή η χρηματοδότηση.

Δεν θα μπορούσα, βέβαια, να μην αναφερθώ στις Μυκήνες, σ΄ ένα θέμα, που, βεβαίως, είναι εκτός της ύλης του νομοσχεδίου, αλλά έχει θορυβήσει όλον τον ελληνικό λαό, γιατί πριν από μερικές μέρες, μετά την πυρκαγιά, διαπιστώθηκε ότι η Πύλη των Λεόντων έγινε μαύρη από τη φωτιά. Πρέπει να μας πείτε τι συνέβη. Πρέπει και πρέπει, επίσης και εμείς, με τη σειρά μας, αν μπορέσουμε, να δούμε πώς θα βρεθεί τρόπος να αποκατασταθεί αυτό το μνημείο, το οποίο είναι ένα παγκόσμιο μνημείο.

Επίσης, θα πρέπει να μας ανησυχήσει και το γεγονός, κυρία Υπουργέ, ότι όλοι οι αρχαιολογικοί χώροι, και στην υπόλοιπη Ελλάδα και στη Χαλκιδική, παρουσιάζουν μια εικόνα εγκατάλειψης.

Θα ήθελα, λοιπόν, κλείνοντας να επαναλάβω ότι η στάση μας, σε σχέση με τις δύο Συμφωνίες, με την Κίνα και το Ισραήλ, είναι θετική και αναμένουμε από την κυρία Υπουργό τις διευκρινίσεις στα ερωτήματα, που θέσαμε, για να έχουμε και μία καλύτερη εικόνα των σχεδιασμών του Υπουργείου, στον κρίσιμο για τον πολιτισμό τομέα του κινηματογράφου. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι και κυρία Υπουργέ, πριν τοποθετηθώ για τις τρεις Συμβάσεις, τις τρείς Κυρώσεις, που καλείται, σήμερα, η Βουλή να αποφανθεί, θέλω να αναφερθώ και εγώ στο στενάχωρο γεγονός της πυρκαγιάς, που έλαβε χώρα, στον αρχαιολογικό χώρο των Μυκηνών και φυσικά, με φρόνιμο τρόπο. Λέω «με φρόνιμο τρόπο», διότι, πριν την άσκηση κριτικής, έκαστος εξ ημών θα πρέπει να κάνει την αυτοκριτική του και να αναλαμβάνει την ευθύνη λόγων και των πράξεων του και μάλιστα τούτο στο ακέραιο. Έτσι, γινόμαστε αξιόπιστοι, γόνιμοι και εποικοδομητικοί, έτσι μας ακούν οι πολίτες. Οι πολίτες δε, με αυτήν τη στάση μας, μας κρίνουν και μας αποδέχονται.

Αγαπητοί συνάδελφοι, ένα από τα σημαντικότερα μνημεία της χώρας μας, αλλά και της παγκόσμιας πολιτιστικής κληρονομιάς, βρέθηκε εκτεθειμένο σε καταστροφικό κίνδυνο και εδώ, φυσικά, υπάρχει ο ρόλος του κράτους, που πρέπει να ξεκαθαρίσουμε οφείλει να δίνει έμφαση στην πρόληψη, διότι η πολιτιστική μας κληρονομιά είναι το εθνικό κεφάλαιο της χώρας μας και απαιτείται να λαμβάνονται όλα αυτά τα απαραίτητα μέτρα προστασίας, σε απόλυτη προτεραιότητα.

Κυρία Υπουργέ, οι αρχαιολογικοί χώροι πρέπει να φυλάσσονται και να προστατεύονται, με υπηρεσίες, σε υψηλή, θα έλεγα, ετοιμότητα. Χρέος όλων μας η ενδελεχής προστασία και φύλαξη τους. Στην πράξη, κυρία Υπουργέ, αποδεικνύεται, στο συγκεκριμένο αρχαιολογικό χώρο, τα μέτρα πυρασφάλειας, πυρόσβεσης και προστασίας δεν ήταν επαρκή. Τα αντανακλαστικά του Σώματος της Πυροσβεστικής, για μια ακόμη φορά, απέτρεψαν τα χειρότερα και μάλιστα, έχω μπροστά μου την εικόνα του Αρχηγού της Πυροσβεστικής να ρίχνεται και ο ίδιος στη μάχη κατά της φωτιάς. Αυτό δείχνει, για μια ακόμη φορά, το υψηλό αίσθημα καθήκοντος του Σώματος αυτού.

Αναμένουμε, λοιπόν, τις συγκεκριμένες απαντήσεις από το Υπουργείο Πολιτισμού και εδώ θα πρέπει να τονιστεί ότι ακούμε διάφορα και από διάφορους. Εμείς περιμένουμε επίσημη ενημέρωση, μετά την ολοκλήρωση και την αποτίμηση της πραγματικής κατάστασης. Γι’ αυτό πείτε μας, κυρία Υπουργέ, ποια είναι τελικά η έκταση των ζημιών, που προκλήθηκαν, ποια ήταν τα μέτρα πυροπροστασίας, ποια ήταν τα μέτρα πυρασφαλείας, που είχαν ληφθεί, για το συγκεκριμένο αρχαιολογικό χώρο. Ποια τα μέτρα φύλαξης του αρχαιολογικού χώρου, ποιες είναι οι φθορές, που έχουν υποστεί κτίσματα, όπως μάρμαρα και πέτρινα ομοιώματα και σε ποιες ενέργειες θα προβείτε, άμεσα, για τη συντήρηση και την αποκατάστασή τους. Αυτά, ως προς την πυρκαγιά. Είναι πολύ σημαντικό, κύριοι συνάδελφοι, να είμαστε χρήσιμοι. Γι’ αυτό, με τις επισημάνσεις μας, ως Κίνημα Αλλαγής, θέλουμε να συμβάλουμε στην προσπάθεια αποτροπής παρόμοιων φαινομένων στο μέλλον. Γιατί θα έλεγα ότι είναι πολύ εύκολο ο καθένας από εμάς να πάρει το ρόλο του εισαγγελέα, αλλά αυτό δεν ωφελεί.

 Έρχομαι, τώρα, στο σημερινό θέμα, με τις τρεις κυρώσεις. Η Επιτροπή, αγαπητοί συνάδελφοι, συζητά σήμερα τρείς διεθνείς συμβάσεις, Συμβάσεις, που έρχονται προς κύρωση, με μεγάλη καθυστέρηση, θα έλεγα.

Συνοπτικά, αναφέρω ότι στη Σύμβαση με το Ισραήλ έχουμε επτά χρόνια καθυστέρησης, στη Σύμβαση με την Κίνα τρία χρόνια καθυστέρησης, στη Σύμβαση με την Ιορδανία, δυόμιση χρόνια καθυστέρησης. Και μιας και το κράτος, όπως έχω πει κατ’ επανάληψη, έχει συνέχεια, έχει παρελθόν, έχει παρόν και έχει μέλλον, οφείλουμε να προβληματιστούμε σοβαρά, για μια ακόμη φορά, γιατί έρχονται, με τόσο μεγάλη καθυστέρηση αυτές οι τρείς Κυρώσεις, διεθνείς συμφωνίες, που γίνονται, σε άλλο χρονικό πλαίσιο, υπό άλλες συνθήκες και τι συμβαίνει με αυτή την αργοπορία, ποιους, τι και ποιόν εξυπηρετούν.

Αγαπητοί συνάδελφοι, στα χρόνια, που πέρασαν, έχουμε πολύ μεγάλες αλλαγές, στο χώρο του κινηματογράφου και δη, στην αγορά του κινηματογράφου. Την τελευταία δεκαετία, θα έλεγα η Netflix ανέτρεψε τα δεδομένα και εγκαινίασε την εποχή του streaming και την εισβολή των σειρών, που, χωρίς τις διαφημίσεις, μπορούν να αντιμετωπιστούν, ως ταινίες μεγάλου μήκους.

Το 2015, μπαίνει στα φεστιβάλ, με δική του παραγωγή και παίρνει καλές κριτικές και μπαίνει στη διανομή προς όφελος της πλατφόρμας, παρέχοντας διά βίου πρόσβαση στους νέους δημιουργούς, σε ένα απείρως μεγαλύτερο κοινό. Το είδαμε στο μεγαλύτερο ανεξάρτητο αμερικάνικο φεστιβάλ του κόσμου, στο Φεστιβάλ Κινηματογράφου Sundance, που λαμβάνει χώρα ετησίως στη Γιούτα. Το Netflix προσέφερε ένα εναλλακτικό μοντέλο διανομής από τους νέους δημιουργούς και αυτό κρατήστε το.

Άλλο ένα ζήτημα, που έχει προκύψει, με τη δυναμική ανάπτυξης του Netflix, είναι η διαμάχη με τους αιθουσάρχες, για την ταυτόχρονη προβολή των ταινιών, στις αίθουσες της πλατφόρμας. Για να είμαι ξεκάθαρος, δεν λέω ότι ήρθε το τέλος του κινηματογράφου ή των ταινιών. Υπάρχει, όμως, μία αλλαγή. Άλλο το περιβάλλον, το 2013 και άλλο, το 2020. Με άλλα λόγια, έχουμε κάποιες επιφυλάξεις και δικαιολογημένα, θα έλεγα, για το εάν, όντως, οι διεθνείς αυτές συμβάσεις του κινηματογράφου μπορούν να διαδραματίσουν ουσιαστικό ρόλο, στην ανάπτυξη των κινηματογραφικών βιομηχανιών, σε ένα τέτοιο τοπίο ή απλά υποστηρίζουν τα πλαίσια καλών διμερών σχέσεων.

Πιο αναλυτικά, ως προς τη Σύμβαση με το Ισραήλ, αυτή αφορά τη συνεργασία, στους τομείς εκπαίδευσης, της επιστήμης, του πολιτισμού, της νεολαίας και του αθλητισμού, μεταξύ Ελλάδος και Ισραήλ. Στο πλαίσιο αυτό, πριν λίγο καιρό, ψηφίσαμε και το πλαίσιο για τα οπτικοακουστικά μέσα. Στην παρούσα Συμφωνία, περιλαμβάνεται και η ενθάρρυνση της κινηματογραφικής συμπαραγωγής. Στόχος, όπως αναφέρεται στην Αιτιολογική Έκθεση, είναι οι κινηματογραφικές βιομηχανίες να συμβάλουν στην οικονομική ανάπτυξη του τόπου, μέσα από διεθνείς διοργανώσεις. Ωστόσο, κυρία Υπουργέ, βλέπουμε ότι, ενώ η Συμφωνία για την κινηματογραφική συμπαραγωγή των δύο κρατών υπογράφτηκε, στα Ιεροσόλυμα, στις 8.10.2013, έρχεται προς κύρωση, μετά από 7 ολόκληρα χρόνια. Είναι, δυστυχώς, κάτι που το έχουμε δει σε άλλες συμβάσεις και με άλλες κυρώσεις. Έχουμε δει νομοσχέδια να εισάγονται στη Βουλή, στην εκπνοή του χρόνου ισχύος των διεθνών συμφωνιών. Βγάλτε, λοιπόν, τα συμπεράσματά σας.

Ως προς τα άρθρα της Σύμβασης, το άρθρο 1 παραθέτει τους ορισμούς, ενώ στα άρθρα 2 έως 8 παρατίθενται οι όροι και οι προϋποθέσεις δημιουργίας κινηματογραφικών συμπαραγωγών, μεταξύ των δύο κρατών. Επίσης, στο άρθρο 9 ρυθμίζονται ζητήματα διακίνησης και εμπορίας των παραγωγών, εντός και εκτός της επικράτειας των δύο χωρών. Στο άρθρο 10, ορίζονται τα διακριτικά χαρακτηριστικά, που θα έχουν οι συμπαραγωγές. Με το άρθρο 11, δικαιοδοτούνται οι αρμόδιες Αρχές να εξουσιοδοτήσουν από κοινού συμπαραγωγούς και να ενεργούν, με ειδικούς κανόνες.

Στο άρθρο 12 παρέχεται η δυνατότητα στους Συμβαλλόμενους να συγκροτήσουν κοινή επιτροπή, που θα παρακολουθεί την υλοποίηση της Συμφωνίας. Θα ήθελα τονιστεί ότι τα μέλη της κοινής επιτροπής θα συμφωνηθούν, διά της διπλωματικής οδού. Παρά ταύτα, αυτό θα πρέπει να το ξαναδούμε και να το δείτε εσείς, κυρία Υπουργέ, γιατί ανακύπτει ένα ζήτημα, ως προς τα κριτήρια συγκρότησης μιας επιτροπής, αφού η Σύμβαση δεν προσδιορίζει, ειδικότερα, τα της συγκρότησης της κοινής επιτροπής.

Έρχομαι στη δεύτερη Σύμβαση με την Κίνα. Πρόκειται για μια Σύμβαση, με 16 άρθρα και ένα Παράρτημα, που περιλαμβάνει τον κανονισμό διαδικασίας. Στο άρθρο 1, έχουμε τους ορισμούς εννοιών και στα άρθρα 2 έως 11 τους όρους και τις προϋποθέσεις δημιουργίας κινηματογραφικών συμπαραγωγών. Θα αναφερθώ στο άρθρο 12, όπου επισημαίνεται ότι οι αρμόδιες Αρχές οφείλουν να ενεργούν με τον κανονισμό διαδικασίας του Παραρτήματος. Στο άρθρο 13, ορίζεται ο πλειοψηφικός συμπαραγωγός, δηλαδή, ο συμπαραγωγός, που θα έχει την πρώτη επιλογή για την αποστολή μιας κινηματογραφικής συμπαραγωγής σε φεστιβάλ κινηματογράφου.

Έρχομαι στην τρίτη Σύμβαση, με την Κύπρο και την Ιορδανία, η οποία αφορά την προστασία των πολιτιστικών αγαθών της Ελλάδας, της Κύπρου και της Ιορδανίας για την κλοπή και την παράνομη διακίνηση στο εξωτερικό. Αποτελεί συνέχεια άλλων αντίστοιχων διεθνών συμφωνιών της χώρας μας.

Να σας θυμίσω ότι υπεγράφη στις 16.1.2018, με πενταετή ισχύ και έρχεται προς κύρωση και αυτή με καθυστέρηση δυόμισι ετών. Και τούτο, φυσικά, με ευθύνη της προηγούμενης Κυβέρνησης, ΣΥΡΙΖΑ – ΑΝΕΛ. Να τα ακούνε οι συνάδελφοι του ΣΥΡΙΖΑ, γιατί οι ΑΝΕΛ απουσιάζουν, αλλά και της σημερινής Κυβέρνησης της Νέας Δημοκρατίας, κατά τον τελευταίο χρόνο.

 Με τη διεθνή αυτή Σύμβαση, τίθεται το πλαίσιο συνεργασίας των χωρών για την προστασία των πολιτιστικών τους αγαθών. Γνωρίζουμε, άλλωστε, αγαπητοί συνάδελφοι , ότι οι πολιτιστικοί θησαυροί αποτελούν, δυστυχώς, συχνά, αντικείμενο παράνομου εμπορίου και διακινούνται, ανεξέλεγκτα, στις ξένες αγορές.

Στο πλαίσιο αυτό, συμφωνίες μεταξύ κρατών, που αποτρέπουν την παράνομη διακίνηση και συμβάλλουν στον εντοπισμό και τον επαναπατρισμό κλαπέντων αγαθών, είναι ιδιαίτερα σημαντικές.

Επί των άρθρων της Σύμβασης. Το άρθρο 1 ορίζει το πεδίο εφαρμογής της Σύμβασης. Καθορίζεται, ακόμη, ο τρόπος ταξινόμησης των πολιτιστικών αγαθών και τούτο, σύμφωνα με τη νομοθεσία κάθε συμβαλλόμενου κράτους.

Στο άρθρο 2, ορίζεται ότι θα πραγματοποιείται ενδελεχής έλεγχος, κατά την εισαγωγή πολιτιστικών αγαθών, στην επικράτεια ενός κράτους - μέλους της Σύμβασης, ώστε να διαπιστώνεται, αν η εξαγωγή τους έχει γίνει νόμιμα ή όχι. Σε περίπτωση που ένα συμβαλλόμενο κράτος, θα έλεγα εδώ, μπορεί να υποστηρίζει το αγαθό και μάλιστα να υποστηρίζει το αγαθό, που έχει παρανόμως απομακρυνθεί από αυτό, να προβλέπεται, ταυτοχρόνως, η υποβολή αιτήματος για τον επαναπατρισμό του, σύμφωνα με το άρθρο 4, αποδεικνύοντας, ταυτόχρονα και την προέλευση του πολιτιστικού αγαθού και, φυσικά, την παράνομη διακίνησή του. Και εδώ, αγαπητοί συνάδελφοι, ανακύπτει ένα ζήτημα. Ένα ζήτημα, που αφορά τη Σύμβαση, όπου σύμφωνα με τη Σύμβαση, θα πρέπει να αποδειχθεί ότι το αγαθό διακινήθηκε, παρανόμως, μετά τη θέση σε ισχύ της Σύμβασης. Και όπως όλοι γνωρίζουμε, η Σύμβαση τίθεται σε ισχύ, αφού κυρωθεί, πρώτα, στο Κοινοβούλιο και στην προκειμένη περίπτωση, αυτό γίνεται δυόμιση χρόνια μετά την υπογραφή της κύρωσης, δηλαδή, δυόμιση χρόνια απείχαμε και χάσαμε τα όποια προνόμια για να έρθουν αγαθά, τα οποία έχουν κλαπεί, πάλι στην πατρίδα μας.

Από το γεγονός αυτό αναδεικνύεται και πάλι η σημασία της άμεσης κύρωσης της θέσης σε ισχύ των διεθνών συμφωνιών της χώρας μας, διότι κινδυνεύουμε να βρεθούμε αντιμέτωποι με την περίσταση να μην μπορούμε να αξιοποιήσουμε τις δυνατότητες, που μας δίνει η Συμφωνία, για τη χώρα μας, μόνο και μόνο, γιατί αργήσαμε να κυρωθεί. Σ΄ αυτό πρέπει να απαντήσει η Αντιπολίτευση και οι συνάδελφοι του ΣΥΡΙΖΑ και φυσικά και η σημερινή Κυβέρνηση της Ν.Δ., για την αργοπορία της κύρωσης. Άρα, αγαπητοί συνάδελφοι, είναι θέμα ουσιαστικό και όχι τυπικό της Σύμβασης.

Στα επόμενα άρθρα της Σύμβασης προβλέπονται τεχνικές λεπτομέρειες, για τη συνεργασία των Μερών. Συγκεκριμένα, στο άρθρο 5, ορίζεται ότι κάθε κράτος αναλαμβάνει τα έξοδα επαναπατρισμού των πολιτιστικών του αγαθών, καθώς και τα έξοδα και τη μέριμνα για τη συντήρηση των αγαθών αυτών, όσο παραμένουν στο έτερο κράτος - μέλος.

Τέλος, ορίζεται ότι τα συμβαλλόμενα κράτη - Ελλάδα, Κύπρος και Ιορδανία- επιδιώκουν τη συνεργασία για την ανταλλαγή εμπειριών και τεχνογνωσίας και, φυσικά, την εκπαίδευση του προσωπικού, στο χώρο της προστασίας των πολιτιστικών αγαθών, ενώ ταυτόχρονα, αναπτύσσουν δράσεις, για την ενημέρωση του κοινού, για το περιεχόμενο της Σύμβασης.

Ολοκληρώνοντας, θα έλεγα ότι οι διεθνείς συμφωνίες της χώρας μας, στο χώρο του πολιτισμού, ενισχύουν την προστασία των πολιτιστικών μας αγαθών, αλλά και θέτουν τα θεμέλια για την ανάπτυξη συνεργασιών, πολιτιστικών δράσεων και συμπαραγωγών. Ας είναι, ωστόσο, όμως, η τελευταία φορά, που η Βουλή καλείται να κυρώσει συμβάσεις, με τέτοιες καθυστερήσεις. Καθυστερήσεις, που, ουσιαστικά, απομειώνουν και υποβαθμίζουν την ίδια την αξία των συμβάσεων και τούτο, λόγω της μεταβολής των συνθηκών, που έχουν μεσολαβήσει.

Το Κίνημα Αλλαγής, με αίσθημα ευθύνης, χωρίς ιδεοληψίες, χωρίς κομματικές παρωπίδες, ψηφίζει θετικά και για τις τρεις Συμβάσεις. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κύριο Κωνσταντόπουλο, για τις παρατηρήσεις του.

Θα ήθελα να πω ότι καλό είναι να μείνουμε στο θέμα της ημερήσιας διάταξης, και να ευχηθούμε να μπορούμε πραγματικά έγκαιρα, να έρχονται στη Βουλή και να ψηφίζονται και να μην συζητούμε για άλλα ζητήματα.

Επίσης, θα ήθελα να σας ενημερώσω ότι χθες έγινε Κοινοβουλευτικός Έλεγχος στο Υπουργείο Πολιτισμού και αύριο έχει ξανά Κοινοβουλευτικό Έλεγχο. Σε ό,τι αφορά τα θέματα, που δεν είναι στην ημερήσια διάταξη, μπορείτε να τα θέσετε στα πλαίσια του Κοινοβουλευτικού Ελέγχου.

Το λόγο έχει ο κ. Συντυχάκης.

**ΕΜΜΑΝΟΥΗΛ (ΜΑΝΩΛΗΣ) ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Σας ευχαριστώ πολύ, κύριε Πρόεδρε.

 Κυρία Υπουργέ, κυρίες και κύριοι Βουλευτές, παρόλα αυτά, το θέμα, που προέκυψε, με την πυρκαγιά στον αρχαιολογικό χώρο των Μυκηνών, είναι σοβαρό και προφανώς, συνδέεται με το ζήτημα της προστασίας της πολιτιστικής κληρονομιάς, που κουβεντιάζουμε σήμερα, με βάση και τις συζητούμενες Συμφωνίες. Κατά τη γνώμη μας, επιχειρήθηκε, από την πλευρά της Κυβέρνησης, να υποβαθμιστεί το μέγεθος της καταστροφής. Η δήλωση της κυρίας Υπουργού, κατά τη γνώμη μας, ήταν, τουλάχιστον άστοχη, ότι η πυρκαγιά άφησε τη λιγότερη δυνατή ζημιά και να βλέπει και λίγο ο επισκέπτης το καμένο, δεν είναι και τίποτα το τρομερό. Βέβαια, είναι υποκρισία, είναι υποκριτικά τα κροκοδείλια δάκρυα, από την πλευρά του ΣΥΡΙΖΑ, όταν μάλιστα έχει στο ενεργητικό του το Μάτι, τη Μάντρα και πάει λέγοντας. Οι τραγικές ελλείψεις από την πολιτική των περικοπών, σε προσωπικό και εξοπλισμό για την πρόληψη και την αντιμετώπιση των πυρκαγιών, φανερώνουν την πλήρη αδυναμία να προστατευθούν ακόμα και οι αρχαιολογικοί χώροι. Αν και μνημείο παγκόσμιας πολιτιστικής κληρονομιάς ο αρχαιολογικός χώρος των Μυκηνών, απ’ ό,τι φάνηκε, δεν ήταν ενταγμένος σε κάποιο σχέδιο πρόληψης και προστασίας από πυρκαγιά. Ο συγκεκριμένος αρχαιολογικός χώρος, που έχει τεράστια φυσική, ιστορική και πολιτισμική αξία, ήταν απροστάτευτος, με προφανή ευθύνη της Κυβέρνησης και των αρμόδιων κρατικών υπηρεσιών, αφού, διαχρονικά, κανένα ουσιαστικό μέτρο δεν έχει παρθεί για την αντιπυρική προστασία και πρόληψη, αλλά και τη στελέχωση του Πυροσβεστικού Σώματος. Και βέβαια, αυτή η ευθύνη δεν μπορεί να κρυφτεί, κάτω από το χαλί της επικοινωνίας και της υποβάθμισης του μεγέθους αυτών των καταστροφών.

Έρχομαι στις συζητούμενες Συμφωνίες. Είναι τρεις οι Συμφωνίες αυτές.

Η πρώτη συζητούμενη Συμφωνία είναι ανάμεσα στη χώρα μας, την Κύπρο και την Ιορδανία και αφορά την παρεμπόδιση της κλοπής των λαθραίων ανασκαφών και της παράνομης εισαγωγής, εξαγωγής ή μεταβίβασης πολιτιστικών αγαθών και πάει λέγοντας.

Οι άλλες δύο Συμφωνίες είναι ανάμεσα στη χώρα μας, την Κίνα και το Ισραήλ, αντίστοιχα, για την ανάπτυξη της κινηματογραφικής συμπαραγωγής.

Σε σχέση με την πρώτη Συμφωνία, και κατά το παρελθόν είχαμε ζητήσει παρόμοιες Συμβάσεις με άλλες χώρες. Κατά συνέπεια και σε αυτή τη Σύμβαση, που συζητάμε, σήμερα, ανάμεσα στη χώρα μας, με την Κύπρο και την Ιορδανία, τοποθετούμαστε στο ίδιο πνεύμα. Δηλαδή, ότι, πράγματι, τέτοιες διμερείς Συμφωνίες, σε ένα βαθμό, μπορούν να συμβάλουν στον περιορισμό της παράνομης διακίνησης θραυσμάτων ακίνητων μνημείων, κινητών μνημείων πολιτιστικής κληρονομιάς ή έργων τέχνης.

Θεωρούμε, όμως, αναγκαίο, να επισημάνουμε ότι τέτοιου είδους συνεργασίες και συμφωνίες δεν μπορούν, βέβαια, να εξαλείψουν το ίδιο το πρόβλημα της εγκληματικότητας, που εμφανίστηκε και σε αυτόν τον τομέα του πολιτισμού, διότι τέτοιου είδους εγκλήματα δεν έρχονται από το πουθενά. Υπάρχουν αιτίες γι’ αυτά τα προβλήματα. Είναι το αποτέλεσμα της εμπορευματοποίησης, που επικρατεί, σε όλες τις σφαίρες της κοινωνικής δραστηριότητας, που απλώνεται, πραγματικά, σαν την πανούκλα, σαν το covid-19 και μετατρέπει κάθε αξία χρήσης, σε εμπορευματική αξία, με στόχο το κέρδος. Φταίει το χρηματιστήριο της τέχνης και οι μεγάλες δημοπράτες, που το χειραγωγούν.

Είναι, εντέλει, ο ίδιος ο καπιταλισμός, που λερώνει ό,τι αγγίζει και θα συνεχίσει να τραυματίζει και τα αποτελέσματα του πολιτισμού και της τέχνης, όπως και τόσα άλλα κοινωνικά αγαθά, μέχρι, βέβαια, οι λαοί να αποφασίσουν να πάρουν τις τύχες στα χέρια τους και να απαλλαγούν απ’ αυτό το σύστημα, που δεν τους αφήνει ούτε να ανασάνουν. Κάτι τέτοιο, βέβαια, δεν μπορεί να το καλύψει και δεν το καλύπτει η συζήτηση και πολύ περισσότερο δεν αναφέρουν τίποτα οι συμφωνίες.

Επισημαίνουμε, ακόμα, πως πολλές φορές υπάρχει παράνομη διακίνηση αρχαιοτήτων, που αποτελούν προϊόντα λεηλασίας, σε εμπόλεμες ζώνες, συνεπεία των ιμπεριαλιστικών επεμβάσεων και πολέμων, τοπικών, αλλά και γενικευμένων. Είναι γνωστές οι λεηλασίες των ναζί, κατά τον Β΄ Παγκόσμιο Πόλεμο, στις κατεχόμενες από αυτούς χώρες, οι λεηλασίες των τουρκικών στρατευμάτων, κατά την εισβολή στην Κύπρο, οι καταστροφές στην Παλμύρα, από τον ISIS και οι λεηλασίες στο Αφρίν, από τον τουρκικό στρατό.

Με βάση, λοιπόν, όλες τις παραπάνω επισημάνσεις, εμείς θα ψηφίσουμε τη Συμφωνία, μεταξύ της χώρας μας με την Κύπρο και την Ιορδανία, για την παρεμπόδιση της κλοπής των λαθραίων ανασκαφών και της παράνομης εισαγωγής.

Σε σχέση με τις άλλες δύο, ανάμεσα στην Ελλάδα, την Κίνα και το Ισραήλ, για τις κινηματογραφικές συμπαραγωγές, πρόκειται για δύο Συμφωνίες, οι οποίες αφορούν τη συνεργασία της χώρας μας, με τις χώρες αυτές, στον οπτικοακουστικό τομέα για συμπαραγωγές, κυρίως, στον κινηματογράφο, με στόχο την οικονομική ανάπτυξη της κινηματογραφικής βιομηχανίας και των δύο Μερών. Και οι δύο Συμφωνίες εστιάζουν, αποκλειστικά, στην οικονομική σημασία, που έχει η κινηματογραφική βιομηχανία και γενικότερα η βιομηχανία του οπτικοακουστικού. Εξάλλου, η Κυβέρνηση, στην Εισηγητική Έκθεση, για την κύρωση της Συμφωνίας με το Ισραήλ, ρητά αναφέρει ότι μια τέτοια Συμφωνία μπορεί να ενισχύσει την ανταγωνιστικότητα της κινηματογραφικής βιομηχανίας και των δύο κρατών, έναντι των ανταγωνιστών τους και, ιδιαίτερα, των μεγάλων βιομηχανιών του κινηματογράφου. Κάνει εντύπωση, όμως, ότι και στις δύο Συμβάσεις η πολιτιστική διάσταση του κινηματογράφου δεν υπάρχει, πλην μιας φράσης, ίδιας και στις δύο, που λέει επί λέξει «και να ενθαρρύνει την περαιτέρω ανάπτυξη πολιτιστικών και τεχνολογικών σχέσεων μεταξύ των δύο χωρών». Η μοναδική, δηλαδή, αναφορά, που υπάρχει και στις δύο Συμφωνίες, είναι αυτό, που σας διάβασα, για τον πολιτισμό. Στην ουσία, μιλάμε για δύο εμπορικές συμφωνίες και από αυτήν την πλευρά τις κρίνουμε, επισημαίνοντας ότι τέτοιες συμφωνίες, που έχουν στο επίκεντρο τις τέχνες και γενικότερα τον πολιτισμό, οφείλουν να εστιάζουν και στον κοινωνικό ρόλο, που διαδραματίζουν, έτσι και αλλιώς, οι τέχνες, παρόλο που, δυστυχώς, όλες οι κυβερνήσεις τον θυμούνται μόνο, όταν θέλουν τους καλλιτέχνες συμμάχους για την ενσωμάτωση και συστράτευση του λαού και των ίδιων στους στόχους και τις επιδιώξεις του μεγάλου κεφαλαίου.

Με βάση, επίσης, αυτές τις παρατηρήσεις, που κάναμε, για τις δύο αυτές Συμφωνίες, θα ψηφίσουμε υπέρ. Ευχαριστώ, κύριε Πρόεδρε.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σπανάκης Βασίλειος, Δούνια Παναγιώτα (Νόνη), Σενετάκης Μάξιμος, Καραμανλή Άννα, Κατσανιώτης Ανδρέας, Κέλλας Χρήστος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Παπαδόπουλος Μιχαήλ, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φόρτωμας Φίλιππος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βερναρδάκης Χριστόφορος, Ζαχαριάδης Κωνσταντίνος, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Πάνας Απόστολος, Δελής Ιωάννης, Κατσώτης Χρήστος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ τον κ. Συντυχάκη.

Το λόγο έχει η Ειδική Αγορήτρια της Ελληνικής Λύσης, κυρία Σοφία - Χάιδω Ασημακοπούλου για την πρώτη κύρωση και στη συνέχεια ο έτερος Ειδικός Αγορητής της Ελληνικής Λύσης, κ. Μπούμπας, για τις άλλες δύο κυρώσεις.

 **ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Σας ευχαριστώ, κύριε Πρόεδρε, κυρία Υπουργέ, κυρίες και κύριοι συνάδελφοι.

Εισάγεται, σήμερα, προς συζήτηση, μεταξύ των άλλων δύο, η τριμερής Συμφωνία, η οποία υπεγράφη, πριν περίπου δυόμισι χρόνια, στις 16 Ιανουαρίου του 2018, στη Λευκωσία, μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας, σχετικά με την παρεμπόδιση της κλοπής των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση  της αποκατάστασής τους.

Προσφιλή συνήθειά σας πια να έρχονται, με τόσο μεγάλη καθυστέρηση, συμφωνίες προς κύρωση, ενώπιον του Κοινοβουλίου. Βέβαια, χωρίς καμία αντίρρηση, η ανάγκη προστασίας της πολιτιστικής μας κληρονομιάς και των πολιτιστικών αγαθών εμφανίζεται, στις μέρες μας, ολοένα και πιο επιτακτική. Ιδιαίτερα σε μία χώρα, όπως η Ελλάδα, η οποία διαθέτει έναν τεράστιο πλούτο πολιτιστικών αγαθών, τα οποία αποτελούν αμάχητα τεκμήρια της μακραίωνης ελληνικής ιστορίας, μόνο μέσω της νομοθετικής θωράκισης και της διεθνούς συνεργασίας, μπορούν να καταπολεμηθούν οι μαζικές πολιτιστικές καταστροφές, οι οποίες έχουν σαν κύριο στόχο την παράνομη διακίνηση αρχαιοτήτων. Εξάλλου, τέτοιου είδους συμφωνίες μπορούν να συμβάλουν περαιτέρω στις προσπάθειες, που καταβάλλονται, για την παρεμπόδιση της παράνομης εμπορίας πολιτιστικών θησαυρών, που αποτελούν προϊόν συστηματικής λεηλασίας της πολιτιστικής μας κληρονομιάς.

Έτσι, λοιπόν, σύμφωνα με το πρώτο άρθρο της παρούσης, ορίζεται τι ακριβώς αποτελεί αντικείμενο προστασίας για τις τρεις χώρες και βάσει ποιας νομοθεσίας θα ταξινομούνται τα πολιτιστικά αγαθά. Πρόκειται, επί της ουσίας, για ένα διαχωρισμό θεμιτό και εν πολλοίς αυτονόητο, μιας και αυτά θα υπάγονται στη νομοθεσία του κράτους από το οποίο προέρχονται.

Στο δεύτερο άρθρο, όπου παρέχονται διευκρινίσεις, αναφορικά με την εξαγωγή των έργων πολιτιστικής κληρονομιάς της κάθε χώρας, από το ένα Μέρος στο άλλο, αυτές, όπως και η διαδικασία, που θα ακολουθείται, κινούνται στο απαιτούμενο πλαίσιο της διαφάνειας.

Η δυνατότητα αιτήσεως επαναπατρισμού του επόμενου άρθρου, πολιτιστικού αγαθού ή πολιτιστικής περιουσίας, μέσω του δρόμου της δικαιοσύνης, κινείται σε λογικό πλαίσιο. Συνεπεία αυτού, στο δεύτερο άρθρο, όπου αναφέρεται ότι το εθνικό δίκαιο κάθε Μέρους θα καθορίζει τις προϋποθέσεις της αιτήσεως επαναπατρισμού αγαθού, που βρίσκεται σε άλλο Μέρος, είναι ρύθμιση εύλογη. Παράλληλα, θεσπίζεται υποχρέωση των αρμόδιων Αρχών κάθε Μέρους να συνδράμουν τα αντισυμβαλλόμενα γι’ αυτόν το σκοπό.

 Στο τέταρτο άρθρο, το βάρος απόδειξης ότι το πολιτιστικό αγαθό προστατεύεται από τη νομοθεσία του κάθε Μέρους και έχει εισαχθεί παρανόμως στο έτερο, βαρύνει το Μέρος, το οποίο υποβάλλει την αίτηση επαναπατρισμού. Βέβαια, όσον αφορά στην απόδειξη της παράνομης εισαγωγής, από το ένα Μέρος στο άλλο, δεν γνωρίζουμε κατά πόσον αυτό θα είναι πρακτικά δυνατόν και πώς ακριβώς θα στεφθεί με επιτυχία. Επίσης, υπάρχει ειδική πρόνοια για την περίπτωση, που υπάρχει κίνδυνος επαναπατρισμού του παρανόμως εξαχθέντος πολιτιστικού αγαθού. Είναι αυτονόητο ότι πρέπει να λαμβάνονται ειδικά μέτρα, για την απεριόριστη προστασία της πολιτιστικής κληρονομιάς.

 Σε ό,τι έχει να κάνει με τα έξοδα, αναφέρεται, στο άρθρο 5, ότι το Μέρος, που υποβάλλει αίτημα επαναπατρισμού, επιβαρύνεται με αυτά, προκειμένου το αγαθό να είναι ασφαλές, να συντηρηθεί και να επαναπατριστεί. Πρόκειται για μία ιδιαίτερη γενική ρύθμιση, με αόριστα στοιχεία. Για παράδειγμα, πώς ακριβώς θα προκύπτει το μέγεθος των εξόδων, που πρέπει να καλυφθεί από το αιτούμενο Μέρος και πού θα πραγματοποιούνται οι πληρωμές; Kαι προκαλεί, ταυτόχρονα και άλλα ερωτηματικά: Γιατί, δηλαδή μία χώρα, η οποία αιτείται να επαναπατριστεί ένα πολιτιστικό αγαθό, που της ανήκει και το οποίο έχει παρανόμως εξαχθεί, να πρέπει να αναλάβει το σύνολο των εξόδων για την επιστροφή του;

 Στο 6ο άρθρο, προβλέπεται η πληροφόρηση του κοινού για το περιεχόμενο της παρούσης ρύθμισης. Απολύτως θεμιτή, μιας και οι πολίτες των χωρών, που προχωρούν στη σύναψη μιας τέτοιου είδους συμφωνίας, η οποία έχει να κάνει με το πολιτιστικό παρελθόν, είναι καθοριστικής σημασίας. Ταυτόχρονα, φυσικά, πέραν της ενημέρωσης, θα πρέπει να υπάρχουν και δράσεις, οι οποίες να ευαισθητοποιούν τους πολίτες, ως προς τα ζητήματα πολιτιστικής κληρονομιάς. Η πολιτιστική κληρονομιά και τα αγαθά, που την απαρτίζουν, αποτελούν συστατικό στοιχείο της ταυτότητας ενός τόπου, διότι ο πολιτισμός αποτελεί μία σπουδαία προωθητική δύναμη για την ανάπτυξη μιας χώρας, πολλώ δε μάλλον, όταν αυτή η χώρα είναι η Ελλάδα.

Στο 7ο άρθρο, αντί να οφείλει το κράτος, εντός του οποίου βρίσκονται παρανόμως τα πολιτιστικά αγαθά, να τα συντηρεί ή έστω το κράτος, που αιτείται να έχει το δικαίωμα να τα συντηρεί, το άρθρο αυτό μας λέει ότι οφείλει.

Σχετικά με την εκπαίδευση, στο πλαίσιο της Συμφωνίας του άρθρου 8, πρόκειται για μία απαιτούμενη ρύθμιση προς το συμφέρον και των τριών χωρών. Η εκπαίδευση σε ό,τι αφορά στο πολιτιστικό παρελθόν είναι μείζονος σημασίας και αυτό δεν το αμφισβητεί κανείς.

Παρακάτω, στο άρθρο 9, καθορίζονται οι αρμόδιες Αρχές καθενός από τα τρία κράτη, προκειμένου να επιτευχθεί η μεταξύ τους συνεργασία απρόσκοπτα, στο πλαίσιο της παρούσης Συμφωνίας.

Σε περίπτωση δε κλοπών των αγαθών, όπως επισημαίνεται στο άρθρο 10, είναι απολύτως αυτονόητη η αναφορά τους από το ένα Μέρος στο άλλο, ομοίως και οι αλλαγές στο εσωτερικό δίκαιο, σχετικά με το ζήτημα. Θα πρέπει να αναφέρω ότι μεταξύ των Μερών, η προσπάθεια για την ευαισθητοποίηση του κοινού κινούνται προς τη σωστή κατεύθυνση.

Στο άρθρο 11, είναι λογική η ρύθμιση, προκειμένου να υπάρχει συνεργασία με διεθνείς οργανισμούς, οι οποίοι σχετίζονται με την καταπολέμηση των παράνομων δραστηριοτήτων, στο πλαίσιο της διεθνούς συνεργασίας.

Η επανεξέταση της Συμφωνίας, όπως αναλύεται στο άρθρο 12, σε τακτική βάση, κινείται σε απολύτως προφανές και εύλογο πλαίσιο.

Στο άρθρο 13, είναι λογικό, στα πλαίσια της εθνικής ανεξαρτησίας, τα Μέρη να αποφασίζουν να τηρούν συμφωνίες, που έχουν υπογράψει, με άλλα κράτη.

Επί του άρθρου 14, η μέθοδος της διαβούλευσης είναι σωστή, ως μέσο επίλυσης προβλημάτων.

Εν συνόλω, οι σχέσεις μεταξύ Ελλάδος και Κύπρου είναι βεβαίως γνωστό σε όλους μας πόσο στενές είναι, έχοντας πλήθος κοινών στοιχείων και ιστορίας. Ομοίως, οι σχέσεις Ελλάδος και Ιορδανίας είναι σε εξαιρετικό επίπεδο και, μέσω της παρούσης, ενισχύονται περαιτέρω, στο πολιτιστικό κομμάτι.

Εμείς, στην Ελληνική Λύση, τονίζουμε ότι το πολιτιστικό παρελθόν του Ελληνισμού ζει μέσα στο πολιτιστικό παρόν του. Γι’ αυτό είναι απόλυτο χρέος μας να το προστατεύσουμε, με κάθε τρόπο και η προσπάθεια αυτή να αποτελεί προτεραιότητα για όλους. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο τώρα έχει ο έτερος Ειδικός Αγορητής της Ελληνικής Λύσης, κ. Κωνσταντίνος Μπούμπας, να τοποθετηθεί για τις άλλες δύο κυρώσεις.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κινηματογράφος είναι η έβδομη τέχνη, η παραγωγή πολιτισμού, κουλτούρας, εξωστρέφειας, μεγάλη δύναμη και οι σχέσεις των δύο κρατών μπαίνουν σε άλλο επίπεδο, όταν υπάρχει μία συμπαραγωγή. Το βλέπουμε, ως θετικό, αλλά γενικότερα διευρύνονται οι πολιτικοί και πολιτισμικοί, κυρίως, ορίζοντες και αυτό σημαίνει ότι ο ένας λαός γνωρίζει καλύτερα τον άλλον και, με τη συνέργεια του πολιτισμικού πλαισίου, αποκτάται μία δύναμη και μία διεθνής εμβέλεια.

Να πάω πρώτα στη σχέση συμπαραγωγής κινηματογράφου - έβδομης τέχνης. Αυτός ο μεγάλος πολιτισμός του κινηματογράφου περνάει μηνύματα, σε παγκόσμιο επίπεδο. Όμως, οι συγκυρίες τον έχουν φέρει και σε μια εμπορευματοποίηση, τουλάχιστον, από τις μεγάλες παραγωγές του Χόλυγουντ, που έχουν κατακλύσει την αγορά. Οι καλλιτέχνες, οι ηθοποιοί, οι σκηνοθέτες με ταλέντο, παραμένουν στην αφάνεια, διότι δεν έχουν αυτό το ανταγωνιστικό πλαίσιο της εμπορευματοποίησης, προκειμένου το δικό τους προϊόν, που, ναι μεν είναι ποιοτικό, δεν μπορεί, όμως να είναι ανταγωνιστικό, απέναντι σ’ αυτό το υπερθέαμα, που δημιουργεί ο κινηματογράφος, ως μια φαινομενική εικόνα και χάνει την ουσία και το νόημά του, για να περάσει κάποια κοινωνικά μηνύματα, απέναντι σε ανθρώπους, οι οποίοι πραγματικά θέλουν να έχουν μια ευαισθησία, γύρω από την έβδομη τέχνη.

Να μην κρυβόμαστε, οι σχέσεις με το Ισραήλ δεν ήταν οι καλύτερες, στο παρελθόν. Τα τελευταία, όμως, 10 - 15 χρόνια, έχει αλλάξει άρδην αυτή η εικόνα. Υπήρχε, αν θέλετε, αυτό το σύνδρομο του αντισημιτισμού, στην Ελλάδα. Υπήρχε το σύνδρομο, επίσης με κάποια άλλα ζητήματα, που αφορά στο παρελθόν, όμως, έγιναν κινήσεις ευαισθησίας και ανθρωπισμού, απέναντι σε ανθρώπους, οι οποίοι είναι ισραηλινής καταγωγής και διέπρεψαν στην Ελλάδα, αγάπησαν την Ελλάδα, πολέμησαν για την Ελλάδα και δεν πρέπει αυτό να το βάζουμε στο περιθώριο.

Έτσι, λοιπόν, πληρώνουμε, αν θέλετε, και τις διαφορές, ανάμεσα σε Ισραήλ και Παλαιστίνη, για πάρα πολλά χρόνια, με τις αντιαμερικανικές διαδηλώσεις, που γίνονταν και κατά του Ισραήλ, το οποίο θεωρείται, ως γνωστόν, ο προπομπός ή, αν θέλετε, ο δορυφόρος των Ηνωμένων Πολιτειών.

Αλλάζει, όμως, άρδην η κατάσταση, διότι έχουμε κοινά συμφέροντα, έχουμε πολλές φορές δεσμούς πολιτιστικής κληρονομιάς. Οι Ισραηλίτες επενδύουν σε αυτό, που λέγεται «ελληνικό λαϊκό τραγούδι». Υπάρχουν οι Σεφαρδίτες και οι Μιζραχίτες Εβραίοι, οι οποίοι πραγματικά ακούν ελληνική μουσική. Μάλιστα, τη δεκαετία του ’60, διαβάζω ότι ένας τραγουδιστής, ο οποίος έζησε, αρκετά χρόνια, στην Ελλάδα, ο Ari San ήταν αυτός, που έφερε το μπουζούκι, στο Ισραήλ, με αποτέλεσμα, σήμερα, να υπάρχει ραδιόφωνο στο Ισραήλ, το οποίο εκπέμπει όλο το εικοσιτετράωρο ελληνική μουσική και λέγεται Radio Yasoo, που σημαίνει ότι υπάρχει ένα κλίμα πολιτιστικής, θα λέγαμε, αγάπης από πλευράς του Ισραήλ, για την ελληνική μουσική. Και όταν μιλάμε για μουσική, μιλάμε για πολιτισμό, κατ’ επέκταση θέατρο, κατ’ επέκταση κινηματογράφο.

Δεν νοείται, σήμερα, να έχουμε μία κινηματογραφική παραγωγή, χωρίς να υπάρχει η μουσική επένδυση της ταινίας. Αλλιώς, δεν είναι κινηματογράφος, είναι ο λεγόμενος βωβός κινηματογράφος, αυτά πάνε μαζί. Γι’ αυτό και μέσα εδώ μιλάμε για οπτικοακουστική παραγωγή. Άλλωστε, υπάρχουν μεγάλοι Έλληνες καλλιτέχνες, σήμερα, οι οποίοι κάνουν, ανά τακτά χρονικά διαστήματα, μουσικές συναυλίες, στο Ισραήλ. Άρα, λοιπόν, το έδαφος είναι προσοδοφόρο στο θέμα του πολιτισμού. Βέβαια, το Ισραήλ δεν έχει παράδοση στον κινηματογράφο, σε αντίθεση με την Κίνα. Εκεί, τα πράγματα αλλάζουν. Αλλά το βλέπουμε, ως θετικό, αν και έχουμε κάποιες επιφυλάξεις για κάποια άρθρα.

Επιφυλασσόμαστε για την Ολομέλεια, για να αναλύσουμε περισσότερο, να βάλουμε αυτές τις επιφυλάξεις, κυρίως στις συμπαραγωγές και πώς αυτές, με ποιο πλαίσιο θα καθορίζονται.

Πάμε, τώρα, στο θέμα της Κίνας. Επίσης, υπάρχουν ισχυροί πολιτιστικοί δεσμοί. Άλλωστε, είναι δύο κράτη, με μακρά πολιτιστική ιστορία χιλιάδων ετών. Επενδύουν στην ελληνική γλώσσα οι Κινέζοι. Επενδύουν, πραγματικά, διότι υπάρχει το Πανεπιστήμιο της Νεοελληνικής γλώσσας και σπουδών και στο Πεκίνο, αλλά γίνεται εκμάθηση των ελληνικών και στη Σαγκάη. Το 1955, είναι μακρά ιστορία, που έγινε αυτός ο ελληνοκινεζικός σύνδεσμος.

Τελευταία, υπάρχει μία προώθηση, ως γνωστόν, στον εμπορικό τομέα. Σήμερα, υπάρχει το λιμάνι του Πειραιά, το οποίο αναβαθμίζεται, προς χάριν των Κινέζων, για τις μεταφορές και μεταγωγές στην Ευρώπη. Υπάρχει η COSCO, όπου έχει και πολλά πλοία, με ελληνικές σημαίες. Υπάρχει μάλιστα και πλοίο της COSCO HELLAS. Τώρα, θα μου πείτε το εμπόριο μπορεί «να παντρευτεί», εντός εισαγωγικών, με τον πολιτισμό; Ναι, όταν οι δύο χώρες έχουν καθαρά οικονομικές σχέσεις, έχουν διπλωματικές καλές σχέσεις, μέσα στο παζλ της συνεργασίας, θα είναι ο πολιτισμός, όπως οι Ισραηλίτες με τη μουσική, που φέρνουν, για παράδειγμα, που είναι λάτρεις της ελληνικής μουσικής. Αλλά, όταν μιλάμε για κινηματογράφο, θα ξέρετε πολύ καλά, πάει μαζί με το θέατρο, πάει μαζί με την παράσταση, πάει μαζί με τον πολιτισμό. Να θυμίσω ότι υπήρχε και ένας άλλος μεγάλος πατέρας του θεάτρου, ο οποίος είχε ρίζες από το Ισραήλ – και μιλάω για τον Κάρολο Κουν. Από τον πατέρα του ήταν Ισραηλίτης.

Θέλω να πω ότι υπάρχουν άνθρωποι του πνευματικού κόσμου, του πολιτισμού, που έχουν βιώματα από την Ελλάδα, που υπήρξαν, για χρόνια, στην Ελλάδα και μάλιστα και αρχαιολόγοι γνωστοί και παιδιά από οικογένειες Εβραίων, όπου εδώ πέρασαν τα πάνδεινα, με το Ολοκαύτωμα, προστατεύτηκαν από τους Έλληνες, παρά το αντισημιτικό κλίμα, το οποίο καλλιεργήθηκε όλα αυτά τα χρόνια.

Τώρα, οι επιφυλάξεις, που έχουμε, είναι για κάποιες παραγωγές, που στον κύριο κορμό θεωρείται καλό. Για παράδειγμα, δίνονται οι κατάλληλοι ορισμοί της «συμπαραγωγής», ορίζονται οι αρμόδιες αρχές, όπως διαβάζουμε και βλέπουμε στο άρθρο 1. Έχουμε εύλογες ρυθμίσεις, σχετικά με τα οφέλη μιας συμπαραγωγής, καθώς έχουμε και περιπτώσεις ανάκλησης, βεβαίως, της συμπαραγωγής και αυτό είναι στο άρθρο 2.

Στο άρθρο 3, δεν θα εγκρίνεται συμπαραγωγή σε άσχετους ή όταν μεταξύ τους οι συμπαραγωγοί συνδέονται με αμοιβαία διοίκηση και έλεγχο και αυτό αφορά πάντα τη συμπαραγωγή κινηματογραφικής, θα λέγαμε, συνεργασίας με το Ισραήλ.

Υπάρχει το άρθρο 4, που μιλά για κάποιες τεχνικές λεπτομέρειες, που μπορεί να χρειάζονται να χρησιμοποιηθούν και στοιχεία τρίτης χώρας. Είναι μία ένσταση, που έχουμε, για το ότι θα συμμετέχουν, εκτός από τους πολίτες, θα μπορούν να συμμετέχουν και μόνιμοι κάτοικοι μιας περιοχής, πάντα, όμως, σύμφωνα με τη νομοθεσία του κάθε Μέρους. Εκεί πρέπει να έχουμε περισσότερες διευκρινίσεις, διότι μπορούν, σε κάποιες κινηματογραφικές παραγωγές, να συμμετέχουν και μόνιμοι κάτοικοι. Δεν είναι κακό αυτό, άλλωστε και στην Ελλάδα έχει γίνει, σε πολλές κινηματογραφικές παραγωγές.

Στο άρθρο 5, μιλάμε για δυνατότητα συμμετοχής στο έργο και στα κέρδη του έργου, που θα πρέπει να είναι, κατ’ αρχάς, ανάλογα με το ποσοστό χρηματοδότησης της συμπαραγωγής, ακόμη και από τρίτη χώρα. Αυτό, όμως, μπορεί να συμφωνηθεί διαφορετικά, μετά από συνεννόηση και έγκριση των αρμοδίων Αρχών. Θεωρείται λογικό, φυσιολογικό, εκείνος, που βάζει τα περισσότερα χρήματα, να παίρνει τα περισσότερα, αλλά και εκείνος, ο οποίος θα βάλει το ταλέντο, πρέπει να συμμετέχει και να αμείβεται ανάλογα. Σε μία παραγωγή δεν είναι μόνο η ποσότητα, είναι και η ποιότητα. Είναι βασικό αυτό. Ένας ταλαντούχος δεν θα πρέπει να αμειφθεί; Μην το βλέπουμε ποσοτικά. «Ουκ εν τω πολλώ το ευ, αλλ’ εν τω ευ το πολύ», για να μπορέσει να υπάρξει μία ποιότητα, γιατί ο κινηματογράφος περνάει μηνύματα. Και αν πάμε σε καλές κινηματογραφικές συμπαραγωγές, θα μπορέσουμε πραγματικά να αλλάξουμε, ενδεχομένως, το πολιτιστικό στάτους και την εικόνα του κράτους, να περάσουμε μηνύματα, να περάσουμε κουλτούρα, να περάσουμε επίπεδο και αυτό σημαίνει πάρα πολλά για την προβολή του πολιτισμού, της ιστορίας και γενικότερα, αυτής της εικόνας ενός κράτους.

Στο άρθρο 7, η Συμφωνία μιλάει για τη διευκόλυνση εισόδου και εξόδου από τα δύο Μέρη, εξοπλισμού και προσωπικού αναγκαίου για την πρόοδο του έργου της συμπαραγωγής. Ο εξοπλισμός παίζει πάρα πολύ μεγάλο ρόλο, για να γίνει μια ταινία με τα standards, που απαιτούνται, σήμερα, δηλαδή, αν θα είναι τρισδιάστατη, για την ποιότητα εικόνας, για την ποιότητα ήχου. Άρα, λοιπόν, και ο εξοπλισμός είναι αναγκαίος. Έχω κάνει παραγωγές στην τηλεόραση εξωτερικές, και πραγματικά, επειδή το know how, η τεχνολογία τρέχει, θα πρέπει να μη μένουμε πίσω, για να μπορεί και ο τηλεθεατής, να μπορεί ο θεατής γενικότερα, να δει μία ταινία ευχάριστα, με όλα αυτά τα σύγχρονα οπτικοακουστικά μέσα. Αυτό θεωρείται λογικό.

Στο άρθρο 9, γίνεται μία ρύθμιση, για το τι θα συμβεί, αν η κινηματογραφική συμπαραγωγή διακινηθεί, σε μια τρίτη χώρα, η οποία έχει κανονισμούς ποσόστωσης με έναν ή και με τους δύο συμπαραγωγούς.

Υπάρχει μία επιφύλαξη, που έχουμε, στο άρθρο 10, ότι δεν αναφέρεται ποιο όνομα θα είναι πρώτο και ποιο θα είναι δεύτερο. Προφανώς, αυτό θα ρυθμιστεί με τη συμφωνία συμπαραγωγής, ανάλογα με το ποσοστό συμμετοχής ή θα μπορεί κάθε Μέρος να προσθέσει, ενδεχομένως, το δικό του όνομα πρώτο. Αυτό λίγο δεν καθορίζεται.

Στο άρθρο 12, όπως σε κάθε σχετική διεθνή συμφωνία, έτσι και εδώ, προβλέπεται η σύσταση μιας διακρατικής επιτροπής, η οποία θα ελέγχει την εφαρμογή της Συμφωνίας και θα προτείνει κάποια πράγματα. Λογικό ακούγεται εν μέρει. Η Συμφωνία είναι μια ζωντανή πραγματικότητα και πρέπει να τροποποιείται. Δεν είναι κάτι το στατικό μία συμφωνία. Έχει να κάνει με ανθρώπους, έχει να κάνει με μία παραγωγή, που απευθύνεται σε ανθρώπους, είναι ένα καθαρά πολιτιστικό προϊόν. Άρα, λοιπόν, αυτή πρέπει να μεταβάλλεται.

Στο άρθρο 14, λέτε ότι τα δύο κυρίαρχα κράτη θα πρέπει να επιλύουν τις διαφορές τους πολιτισμένα, μέσω μιας διπλωματικής οδού και όχι να σέρνονται και να ευτελίζονται σε διεθνή, ανεξέλεγκτα όργανα. Η εικόνα του πολιτισμού, είναι η εικόνα, όπως είπαμε, ενός κράτους, το υπόβαθρο, που έχει τη συμπεριφορά, το κοινωνικό του profile. Άρα, λοιπόν, θα πρέπει να είμαστε προσεκτικοί και πώς θα επιλύονται οι διαφορές.

Συμπερασματικά, βέβαια, όπως είπαμε, το Ισραήλ είναι μια χώρα, που έχει επενδύσει στον ελληνικό πολιτισμό, μέσω της μουσικής. Θα είναι ευκαιρία, βεβαίως, τώρα, ενδεχομένως, να αγαπήσει περισσότερο αυτήν την έβδομη τέχνη, η οποία θα βγει μέσα από μία χημεία, από μία ένωση πολιτισμικού χαρακτήρα, ανθρώπινη χημεία, για να βγει μια πολιτισμική αντίδραση. Η αντίδραση είναι το παν σε κάποιες «χημικές» λέξεις, που χρησιμοποιώ, πολιτισμικού χαρακτήρα, με πολιτισμικό ύφος και ευαισθησία, για να περάσει και κάποια μηνύματα.

 Με την Κίνα, βλέποντας τη Συμφωνία - θα τοποθετηθούμε και πιο αναλυτικά, ενδεχομένως, αν χρειαστεί – διατηρούμε κάποιες επιφυλάξεις για το θέμα των μόνιμων κατοίκων και εδώ, κύριε Πρόεδρε, δηλαδή, των αλλοδαπών και όχι οπωσδήποτε υπηκόων. Υπάρχουν κάποιες επιφυλάξεις για τη χρήση τρίτης γλώσσας. Αυτό πολλές φορές απαιτείται από το σενάριο, βέβαια, είτε μπορεί να γίνει μεταγλώττιση, προκειμένου να τύχει ένα έργο διεθνούς επιτυχίας.

Εδώ, να σας θυμίσω τις κλασικές ταινίες, τις κινέζικες ταινίες του Μπρους Λι, όπου μεγάλωσαν γενιές και γενιές, με αυτές τις ταινίες. Υπάρχει μια παρακαταθήκη, υπάρχει ένα background, δηλαδή, πίσω από τέτοιου είδους ταινίες. Ενώ στην αρχή αυτές οι ταινίες ήταν στην κινεζική γλώσσα, μεταγλωττίστηκαν στην αγγλική. Μετά τη φήμη που απέκτησαν οι συγκεκριμένες ταινίες, ήταν επόμενο να μπορέσουν να είναι και στην αγγλική, για να κερδίσουν, αν θέλετε, την αγάπη των τηλεθεατών και μέσω της γλώσσας.

 Όμως, εδώ, να μη χάσουμε και τη σημασία, όταν γίνεται μία συμπαραγωγή δύο κρατών, που δεν έχουν ένα εμπορευματικό background τύπου Χόλυγουντ, θα πρέπει και το ταλέντο να μπορέσει κάποιος να το αναδείξει, είτε είναι ο σεναριογράφος, είτε είναι ο σκηνοθέτης, είτε είναι ο φωτογράφος, είτε είναι ο ηθοποιός, φυσικά, που είναι από τους βασικούς πυλώνες, όπου θα στηλιτεύσουν την όλη αυτή παραγωγή, να είναι η ποιότητα, που θα κάνει τη διαφορά. Διότι, χορτάσαμε από επιδερμικές ταινίες. Χορτάσαμε από ταινίες, που μιλάνε για «Grande Spettacolo» που λένε και οι Λατίνοι. Ένα μεγάλο υπερθέαμα για το τι; Το θέμα είναι τι μηνύματα περνάει μια ταινία. Προάγει την παράδοση; Επενδύει στην παράδοση; Επενδύει σε μηνύματα φιλίας, έρωτα, μίσους, υπό την έννοια να διορθώσει τα κακώς κείμενα η κοινωνία; Γιατί ο κινηματογράφος αυτό κάνει. Περνάει τα αρνητικά στην εικόνα, για να μπορέσει να προβληματιστεί ο άνθρωπος ή να τον χαροποιήσει με τα θετικά, προκειμένου να ταξιδέψει με τον ηθοποιό και με την ταινία, για να αισθανθεί καλύτερα, να αισθανθεί αν θέλετε και να είναι ευχαριστημένος από την ταινία, που παρακολουθεί. Πρωτίστως, όμως, να διευκολύνουμε αυτήν την παραγωγή, να δούμε τα κοινά σημεία. Υπάρχουν και διαφορές στην ιδιοσυγκρασία και είναι εύλογο, αλλά μπορεί να ενώσει η 7η τέχνη, μπορεί να ενώσει ο κινηματογράφος, να υπερκεράσει κάποια τέτοια εμπόδια και να αδελφοποιήσει. Αυτό είναι το μεγάλο πλεονέκτημα, το μεγάλο όπλο, τα πυρομαχικά, να θέσω αυτή τη λέξη, του πολιτισμού. Μπορεί να αδελφοποιήσει λαούς και να υπάρχει μια πορεία κοινή σε πάρα πολλά σημεία, αλλά να βγει ένα αποτέλεσμα.

 Στο άρθρο 8, με την Κίνα, είναι απόλυτα λογικό να μετακινείται, όπως είπαμε, ο εξοπλισμός, ενώ αναφέρεται στη διακίνηση της συμπαραγωγής, σε τρίτες χώρες και η μεταχείριση της από αυτή, στις σχέσεις με τους συμπαραγωγούς.

Ολοκληρώνοντας, δεν βλέπουμε αρνητικά σημεία. Βλέπουμε θετικά σημεία σε αυτό το πολιτιστικό «πάντρεμα», που πάει να επιχειρηθεί, μέσω του κινηματογράφου. Ο κινηματογράφος είναι δύναμη και, μέσω αυτής της δύναμης, μπορούν τα κράτη πραγματικά να προάγουν, να αναδείξουν έτσι τις αξίες τους και τις ευαισθησίες τους, γύρω από τον πολιτισμό και γενικότερα από το καλλιτεχνικό γίγνεσθαι. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Μπούμπα.

Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Κυρίες και κύριοι Βουλευτές, κυρία Υπουργέ, θα ξεκινήσω και εγώ και δεν θα αποφύγω τον πειρασμό για το θέμα των ημερών, που δεν είναι άλλο από την πυρκαγιά στις Μυκήνες. Και θα πω ευθύς εξαρχής ότι εμείς οι Βουλευτές του ΜέΡΑ25, σε καμία περίπτωση, δεν είμαστε αστυνομικοί ντετέκτιβς και επομένως, δεν είμαστε σε θέση να ξέρουμε, για παράδειγμα, αν η περίφημη Πύλη των Λεόντων των Μυκηνών ήταν μαυρισμένη, εδώ και δεκαετίες από την πατίνα του χρόνου, όπως είναι η μια θεωρία που ακούγεται στα social media ή αν καψαλίστηκε λίγο παραπάνω τις τελευταίες μέρες, λόγω της πυρκαγιάς.

Αυτό, όμως, που ξέρουμε πολύ καλά, όχι μόνο οι Βουλευτές του ΜέΡΑ25, αλλά όλοι οι Βουλευτές, που υπηρετούν αυτό το Κοινοβούλιο και την Κοινοβουλευτική Δημοκρατία μας, είναι ότι καμία πυρκαγιά δεν έπρεπε, σε καμία περίπτωση, να έχει την παραμικρή πιθανότητα να φτάσει, έστω και σε απόσταση 100 μέτρων από έναν χώρο, που αποτελεί, εδώ και 21 συναπτά έτη, μνημείο παγκόσμιας κληρονομιάς της Unesco, δηλαδή, από έναν τεράστιο ελληνικό, αλλά και παγκόσμιο θησαυρό.

 Θα τολμήσω να πω, κυρία Υπουργέ, ότι θα οφείλαμε σαν πολιτεία, εδώ και χρόνια και δεκαετίες, να μην υπάρχει πιθανότητα να φτάσει ούτε στα 200, ούτε στα 1.000 μέτρα από εκεί καμία πιθανότητα καταστροφής.

Και επειδή είναι φανερό, καθώς η ανακοίνωση του Υπουργείου σας το ομολόγησε, ότι η πυρκαγιά πέρασε μεν, μέσα από τον αρχαιολογικό χώρο, απλώς, καθώς αυτός, σύμφωνα με την ίδια ανακοίνωση, είχε αποψιλωθεί επαρκώς και «ωραίως» δεν μπόρεσε να κάνει τις καταστροφές, που έπρεπε και καθώς, βεβαίως, τα μνημεία είναι πέτρινα και η πέτρα, όπως ξέρουμε, δεν καίγεται, καίγεται σε θερμοκρασίες, που λιώνει υγιής, έμεινε πράγματι από ό,τι φαίνεται αλώβητο το κύριο μέρος του θησαυρού μας.

Ωστόσο, από την ίδια σας την ανακοίνωση προκύπτει, σαφώς, ότι ενώ τα Κυκλώπεια Τείχη δεν επηρεάστηκαν, ένα μέρος του αρχαίου τοίχου, το οποίο σύμφωνα με τη δική σας ανακοίνωση, είναι περίπου 4 τετραγωνικά μέτρα, υπέστη ζημιές. Είναι φανερό, λοιπόν, ότι κάθε φορά, που αφήνουμε το ρίσκο του να πλησιάσει μια φωτιά τόσο κοντά ή να μπαίνει και μέσα σε ένα αποψιλωμένο προαύλιο ενός αρχαιολογικού χώρου, θα υπάρχει πάντα η πιθανότητα, γιατί είναι μια καθαρή σύμπτωση, ξέρετε, το γεγονός ότι ήταν το Κυκλώπειο τείχος που είναι απλώς αρχαίο τείχος, το γεγονός ότι δεν είναι η Πύλη των Λεόντων και είναι απλώς κομμάτι του αρχαίου τείχους είναι μια καθαρή σύμπτωση της διεύθυνση του ανέμου, των ριπών του ανέμου και του πως πήγε η πυρκαγιά.

Αυτό για να έχουμε καθαρές εξηγήσεις εδώ μέσα και εύλογα θα μπορούσε να απαντήσει κανείς «Μα, καλά, κύριε Γρηγοριάδη, καλά, Μέρα 25, εμείς κυβερνούμε έναν χρόνο και δύο μήνες, τα περιμένει όλα από εμάς;» Είναι η γνωστή απάντηση των ελληνικών κυβερνήσεων, παθογένειες δεκαετιών ή αιώνων, περιμένουμε να αντιμετωπιστούν σε 12 -13 μήνες;

Θα σας απαντούσε το ΜέΡΑ 25, σε αυτή την περίπτωση - με έναν πρόχειρο υπολογισμό, που έκανα, καθώς περίμενα τη σειρά μου να μιλήσω - φαίνεται ότι τα τελευταία 37 χρόνια, μετά τη Μεταπολίτευση, έχετε κυβερνήσει εναλλακτικά με Κόμματα, που δεν είχαν και πολύ μεγάλες ιδεολογικές διαφορές από εσάς, περί τα 20 συναπτά έτη. Εννοώ με το ίδιο όνομα, το Κόμμα σας, ως Νέα Δημοκρατία, δεν θέλω να πάει πιο πίσω, για να πω ότι εδώ και έναν αιώνα κυβερνάτε αυτή τη χώρα. Επομένως, είστε σε ένα πολύ μεγάλο βαθμό υπεύθυνοι για τις παθογένειες. Υπεύθυνοι για παθογένειες, που οδήγησαν σε μνημόνια, για παθογένειες, που οδήγησαν έναν στους δέκα Έλληνες να είναι διορισμένος στην κρατική μας μηχανή, στο Δημόσιο. Δεν λέω ότι είστε απολύτως υπεύθυνοι, λέω ότι είστε συνυπεύθυνοι.

Για το θέμα, για το οποίο μιλάμε, είναι φανερό ότι η δυνατότητα του να φτάνει μια φωτιά ή μια άλλη απειλή τέτοιου είδους, γιατί σε έναν σεισμό, μπορεί να κάνει κανείς λίγα πράγματα για ένα αρχαίο μνημείο, αλλά μια πλημμύρα ή μία φωτιά ή κάτι τέτοιο, εν πάση περιπτώσει, μέσα στον προαύλιο χώρο, μέσα στον αρχαιολογικό χώρο είναι μία πιθανότητα, που θα έπρεπε να έχει απαλειφθεί από δεκαετίες. Και σαφώς, για 20 χρόνια, που κυβέρνησε, είναι υπεύθυνη η Νέα Δημοκρατία, που δεν απαλείφθηκε αυτή η πιθανότητα.

Ας περάσω τώρα στο προκείμενο. Θα είμαι εξαιρετικά σύντομος, κύριε Πρόεδρε, να πω μόνο του το εξής πράγμα: Το Μέρα 25, καθώς, εκπροσωπεί την Ευρωπαϊκή Αριστερά, ουσιαστικά σε αυτό το Κοινοβούλιο, αλλά είναι και ένα κομμάτι της Αριστεράς, σε αυτή τη χώρα, μαζί με το Κομμουνιστικό Κόμμα και ένα τμήμα, θέλω να πιστεύω ακόμα του ΣΥΡΙΖΑ, είναι προφανές ότι εκ προοιμίου και χωρίς καν συζήτηση, είναι υπέρ κάθε δυνατότητας διεθνισμού σε αυτόν τον κόσμο, σε κάθε πεδίο, σε κάθε επίπεδο.

Θεωρούμε ότι εξ ορισμού ο διεθνισμός όλων των θεμάτων βοηθά στην επίλυσή τους, βοηθά στην κατανόηση, μεταξύ των λαών, αλλά, κυρίως, θεωρούμε ότι προετοιμάζει το έδαφος για το αναπόδραστο, όπως μου αρέσει να λέω, το αναπότρεπτο μέλλον της ανθρωπότητας, που είναι μια ανθρωπότητα, χωρίς κοινωνικές τάξεις, που είναι μια ανθρωπότητα, χωρίς σύνορα, που είναι μια ανθρωπότητα, που συνεργάζεται, αντί να αντιμάχεται και να σκοπεύει να βρει αφορμές να πολεμήσει.

Ξέρετε, αρπάζω την ευκαιρία να θυμηθώ μια θαυμάσια ρήση ενός συναδέλφου μου, ο υπέροχος συνάδελφος, ένας από τους μεγαλύτερους ηθοποιούς αυτής της χώρας, ο κ. Ηλίας Λογοθέτης, έλεγε το 1996, αν δεν κάνω λάθος, που γυρίζαμε την ταινία «Ελεύθερη κατάδυση» στην Κρήτη - είχα την τιμή και την τύχη να παίξω δίπλα του - «Κλέωνα μου, είναι φανερό ότι ζούμε ακόμα στην προϊστορία της ανθρωπότητας». Του έλεγα, «γιατί το λες αυτό, Ηλία μου»; Μου έλεγε «γιατί οι άνθρωποι καταδέχονται να πολεμούν ακόμα μεταξύ τους, γιατί οι άνδρες καταδέχονται να καταπιέζουν ακόμα τις γυναίκες, γιατί οι άνθρωποι καταδέχονται ακόμα να πολεμούν τις μειονότητες, καταδέχονται ακόμα να μην ανέχονται τη διαφορετικότητα από αυτούς». Αυτά όλα τα πράγματα, αν δει κάνεις τη μεγάλη εικόνα από λίγο πιο ψηλά, θα καταλάβει αμέσως ότι συνιστούν μια προϊστορική πραγματικότητα.

Πολύ φοβάμαι ότι στα μελλοντικά βιβλία, μετά από μερικούς αιώνες από σήμερα, όχι απλώς θα αναφερόμαστε, ως προϊστορική εποχή, γιατί θα αρνούνται να αναγνωρίσουν οι πολιτισμένοι άνθρωποι ότι ήταν ιστορικά τα χρόνια, που οι άνθρωποι για μια σπιθαμή γης πέθαιναν, αντί να καθίσουν να συζητήσουν και να βρουν μια κοινά αποδεκτή λύση γι΄ αυτήν.

Θα είναι προϊστορική η ένδειξη ότι μια κυβέρνηση έπεσε μόνο και μόνο, γιατί κατάφερε να επιλύσει ένα θέμα, το οποίο λίμναζε, επί δεκαετίες, το Μακεδονικό, το οποίο δεν ξέρω, αν καλώς ή κακώς το επέλυσε, αλλά ξέρω ότι είναι πιθανόν να είχε πάρα πολλά λάθη αυτή η επίλυση, θα φανεί αυτό στο μέλλον. Ξέρω ότι είναι ένα θέμα, που λίμναζε και για το οποίο, ο αείμνηστος Κωνσταντίνος Μητσοτάκης, είχε δηλώσει ότι σε 10 - 12 χρόνια κανείς δεν θα το θυμάται και κανείς δεν ασχολείται με αυτό.

Θέλω να πω, με λίγα λόγια, ότι είναι φανερό, ότι κάθε άνθρωπος, που έχει ανοιχτό μυαλό και κοιτάει στο μέλλον, καταλαβαίνει ότι αυτό το μέλλον δεν μπορεί παρά να είναι ένα μέλλον χωρίς σύνορα, χωρίς εθνικισμούς και χωρίς ανταγωνισμούς.

Οφείλει να είναι ένα μέλλον συνεργασίας, καθώς οι άνθρωποι έχουν μια πολύ σοβαρή πρόκληση μπροστά τους, να συνεχίσουν να επιβιώνουν σ` αυτόν τον κόσμο και όταν αυτός ο κόσμος πάψει να υπάρχει, σε κάποια εκατομμύρια ή δισεκατομμύρια χρόνια, να έχουν βρει τον τρόπο να μετοικήσουν σε έναν άλλον κόσμο, ώστε ο λαμπρός πολιτισμός, που δημιούργησαν σε αυτόν και που συνεχίζουν να δημιουργούν, γιατί και αν ζούμε στην προϊστορία της ανθρωπότητας, κύριε Πρόεδρε, πρέπει να ξέρετε ότι λαμπρές μειοψηφίες, σαν τον Δαρβίνο, τον Γαλιλαίο, σαν τους πολύ μεγάλους καλλιτέχνες όλων των εποχών, κάνουν τη διαφορά και δίνουν το στίγμα για το μέλλον, το οποίο έρχεται καλπάζοντας. Εμάς μας φαίνεται, πολύ συχνά, ότι αυτό το μέλλον έρχεται, βραδυπορώντας εξαιρετικά. Τολμώ να πω, χωρίς να είμαι ειδικός, ότι μπερδευόμαστε από τη μόνη μονάδα μέτρησης, που πραγματικά έχουμε για το χρόνο, που είναι ένα δικό μας εφεύρημα εξάλλου, καθώς δεν υπάρχει πουθενά στο σύμπαν, που είναι η ζωή μας, καθώς ζούμε 70-80, το πολύ 90 χρόνια, μας λένε ότι θα πρέπει να έχουμε προοδεύσει πολύ περισσότερο σε θέματα δημοκρατίας, ελευθερίας, πολιτισμού. Αν σκεφτεί κανείς ότι οι σκύλοι και τα γουρούνια υπάρχουν 6,5-7 εκατομμύρια χρόνια στη γη και είναι ανώτερα σπονδυλωτά και τα δύο, μοιάζουν πάρα πολύ με εμάς και τέτοιους τέτοιου είδους χρόνους θέλει το σύμπαν, για να κινηθεί, σε τέτοιου είδους χρόνους συμβαίνουν τα γεγονότα αυτά τα συμβατικά, είναι φανερό ότι σε 150.000 χρόνια που υπάρχουμε ως homo sapiens, τα έχουμε πάει θαυμάσια. Είναι φανερό μάλιστα, ότι η εξέλιξή μας, τον τελευταίο αιώνα, είναι ραγδαία, καθώς σας θυμίζω, ότι μόλις πριν από 80-90 χρόνια, το κοινό περί δικαίου αίσθημα, στις Ηνωμένες Πολιτείες της Αμερικής ικανοποιείτο, με την ύπαρξη θεσμικά αποδεκτής σκλαβιάς και δουλείας. Ήταν πολύ φυσικό να έχει κάποιος τους σκλάβους του, συζήταγαν γι’ αυτούς, σαν να ήταν εμπόρευμα και είναι λαμπρή εξέλιξη, το ότι τώρα στα αδαμαντωρυχεία τα παιδιά-σκλάβους, αναγκάζονται οι σύγχρονοι καπιταλιστές-δουλέμποροι να τα κρύβουν, αναγκάζονται να τα καμουφλάρουν. Σημαίνει ότι η κοινωνία έπαψε να το ανέχεται. Δεν θα μακρηγορήσω άλλο γι’ αυτά, νομίζω έδωσα ένα κατανοητό στίγμα για το γιατί εμείς οι αριστεροί – μερικοί από εμάς, όπως εγώ, είμαστε και κομμουνιστές, μαρξιστές εννοώ – γιατί εμείς οι μαρξιστές είμαστε αναφανδόν και εκ προοιμίου και βεβαιότατα και χωρίς καμία συζήτηση, υπέρ κάθε είδους διεθνισμού σε οποιοδήποτε θέμα.

Θα πω μια πολύ μικρή ενστασούλα, που είναι κι αυτή λίγο χαριτωμένη. Να πω, ότι για να υπάρξει συμπαραγωγή - και είναι λαμπρό να υπάρξει συμπαραγωγή του Ελληνικού Κινηματογράφου τόσο με το Ισραήλ όσο και με την Κίνα, με τους κινηματογράφους αυτών των χωρών - για να υπάρξει, όμως παρόλα αυτά, οποιαδήποτε δυνατότητα συμπαραγωγής, θα πρέπει να προϋπάρξει, αγαπητή κυριά Υπουργέ, η δυνατότητα παραγωγής. Και πολύ φοβόμαστε, καθώς βλέπουμε την αντιμετώπιση της Πολιτείας μας, εδώ και 8 μήνες, που είχε ενσκήψει στο πρόβλημα του κορονοϊού, απέναντι σε όλους τους ανθρώπους, που υπηρετούν την τέχνη, η οποία, κατά τη γνώμη μου, είναι εξαιρετικά πλημμελής αντιμετώπιση - δεν θα αναφερθώ ούτε λαϊκίστικα, ούτε αγοραία, «πλημμελής» είναι η έκφραση που χρησιμοποιώ - ανησυχούμε πολύ σοβαρά, ότι για τα επόμενα 1-2 χρόνια, δεν θα υπάρξει παρά μόνο ισχνή παραγωγή, σχεδόν συμβολική παραγωγή και επομένως, περισσεύει λίγο να μιλάμε για συμπαραγωγές. Μακάρι, χώρες πιο δυνατές από εμάς να έρθουν να συνδράμουν σε παραγωγές, συμπαράγοντας, πράγματα με εμάς.

Όσον αφορά τη Συμφωνία μας με την Ιορδανία και την Κύπρο, καλοδεχούμενη είναι και στα πλαίσια του διεθνισμού και στα πλαίσια των θησαυρών όλων των χωρών και στα πλαίσια του ότι καλό είναι να αρχίσουμε να συνεννοούμαστε από κάπου, έστω από τα αρχαία μας, αλλά υπάρχουν, όμως, τεράστια κενά σε άλλα θέματα. Δηλαδή, πολύ καλά με την Ιορδανία, πολύ καλά με την Κύπρο, αλλά με τη Μεγάλη Βρετανία τι γίνεται; Αυτός ο θαυμάσιος ουμανιστής, ο εξαίρετος λόρδος, κατά τα άλλα, αλλά λαδάς, λαδέμπορος, με συγχωρείτε για την έκφραση, κατά την ταπεινή μου γνώμη, ο κ. Έλγιν, ο όποιος θεώρησε ότι μπορεί να πλιατσικολογήσει θησαυρούς χιλιάδων ετών, ένα από τα παγκόσμια αριστουργήματα όλων των εποχών, ένα από τα επτά θαύματα του κόσμου και το οποίο πλιατσικολόγησε και το είχε στο σπίτι του στην αρχή, για να το δείχνει στους καλεσμένους του, ξεπερνώντας το φοβερό υπαρξιακό ζήτημα, ότι η ζωή του θα ήταν το πολύ 80 χρόνια, ενώ αυτά, ήδη, υπήρχαν χιλιάδες χρόνια και ότι δεν ανήκαν σε κανένα, για να τα δείχνει στη βεραντούλα του, αλλά ανήκαν σε όλο τον κόσμο και αυτό είναι μια προσέγγιση αριστερή. Το να ανήκει κάτι σε όλο τον κόσμο είναι κάτι που φοβάμαι, ότι μερικοί από τους Βουλευτές της Συμπολίτευσης - θέλω να πιστεύω ελάχιστοι - δεν το κατανοούν καν, αλλά υπάρχουν πράγματα, που ανήκουν σε όλο τον κόσμο και δείχνουν το δρόμο, για το πώς όλα τα πράγματα κάποτε, μοιραία, θα ανήκουν όλο τον κόσμο, θα τα μοιράζεται και θα τα χρησιμοποιεί και θα είναι ευτυχισμένος.

Τελειώνω, λοιπόν, την ομιλία μου, λέγοντας σας ότι έχετε ιερή υποχρέωση να ακολουθήσετε το δρόμο της Μελίνας Μερκούρη, να ακολουθήσετε το δρόμο των προηγούμενων από εσάς Υπουργών. Καταλαβαίνω ότι έχουν πέσει πολλά προβλήματα. Τα δέκα χρόνια μνημονίου, που όλες οι κυβερνήσεις έχουν φέρει, έχουν δημιουργήσει πολλά προβλήματα, ωστόσο υπάρχει ιερή υποχρέωση σε όλους μας να μην τους αφήνουμε να ξεκουράζονται, να μην τους αφήνουμε να παίρνουν ανάσα. Αυτά πρέπει να ξαναγυρίσουν, εννοώ τα ελγίνεια μάρμαρα, πρέπει να ξαναγυρίσουν στον τόπο τους, πρέπει να ενταχθούν στο χώρο, που είναι η φυσική τους θέση.

Τελειώνω, κύριε Πρόεδρε, λέγοντάς σας ότι φυσικά θα μείνω να ακούσω την απάντηση της κυρίας Υπουργού, την οποία σέβομαι πάντα.

 Ενδέχεται να μην καταφέρω - δεν ξέρω πόσοι θα είναι οι ομιλητές – να τους ακούσω όλους, καθώς έχω ανειλημμένη υποχρέωση και δηλώνω σαφώς, για να γραφεί στα πρακτικά, ότι ψηφίζουμε, το ΜέΡΑ 25, «ναι» και στις τρεις Συμφωνίες, που θα συζητήσουμε μεθαύριο στην Ολομέλεια. Σας ευχαριστώ, που με ακούσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ, κύριε Γρηγοριάδη.

Έχει τελειώσει ο κατάλογος των Εισηγητών και των Ειδικών Αγορητών. Δεν έχει υπάρξει ενδιαφέρον να μιλήσει κάποιος Βουλευτής.

 Κυρία Υπουργέ, έχετε το λόγο.

 **ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού)**: Ευχαριστώ πολύ, κύριε Πρόεδρε.

 Θα ήθελα πάρα πολύ να ακολουθήσω ακριβώς τη διαδικασία του Κανονισμού της Βουλής και να περιοριστώ στις Συμβάσεις, αλλά ήδη η αναφορά, τουλάχιστον, στις Μυκήνες, μου επιβάλλει να δώσω πολύ συγκεκριμένες απαντήσεις, δεδομένης μάλιστα και της έντασης και των λέξεων, που χρησιμοποιήθηκαν, τουλάχιστον, από την πλευρά της Αξιωματικής Αντιπολίτευσης.

Σήμερα το πρωί η κυρία Βελένη, η Γενική Διευθύντρια Αρχαιοτήτων και Πολιτιστικής Κληρονομιάς, η Προϊσταμένη της Διεύθυνσης Συντήρησης, κυρία Μαρία Μερτζάνη, μαζί με την Έφορο Αργολίδας, κυρία Παπαδημητρίου, περιήλθαν όλο τον αρχαιολογικό χώρο και διενήργησαν ενδελεχή και πολύωρη αυτοψία.

 Μετά την αυτοψία, η κυρία Γενική Διευθύντρια δήλωσε τα εξής, εντός εισαγωγικών ο λόγος: «Μετά από την αυτοψία, που διενεργήσαμε, σήμερα, διαπίστωσα, ότι έγινε η λιγότερη δυνατή φθορά στον Αρχαιολογικό Χώρο των Μυκηνών. Ευτυχώς, δεν έχουν πάθει βλάβη τα οικοδομικά κατάλοιπα, πράγμα το οποίο πιστοποίησε και η παρουσία της Διευθύντριας Συντήρησης, κυρίας Μαρίας Μερτζάνη. Τα κατάλοιπα της φωτιάς είναι διαχειρίσιμα και μπορεί ο χώρος, το επόμενο χρονικό διάστημα, να αποκατασταθεί. Τονίζω την πρόνοια της Εφορείας Αρχαιοτήτων Αργολίδας να αποψιλώνει το χώρο, καθ΄ όλη τη διάρκεια του καλοκαιριού, το οποίο είχε, ως αποτέλεσμα, τη μη παραμονή επί μακρόν της φωτιάς, η οποία διήλθε, με μεγάλη ταχύτητα. Πολύ σύντομα, η Εφορεία θα αποκαταστήσει, με τους δικούς της συντηρητές και εργατοτεχνίτες, αλλά και με τη βοήθεια των κεντρικών υπηρεσιών του Υπουργείου Πολιτισμού και Αθλητισμού, το χώρο. Θεωρούμε απαραίτητο να υπάρξει συνεργασία με το Δήμο, ώστε να υπάρξει σύνδεση με το δίκτυο ύδρευσης».

Φαντάζομαι ότι κανείς από τους εκπροσώπους του Κοινοβουλίου και των Κομμάτων των Βουλευτών δεν θεωρεί ότι η κυρία Βελένη έχει κανένα λόγο να μην κάνει αντικειμενικά τη δουλειά της.

Η κυρία Μερτζάνη, στη συνέχεια, η Διευθύντρια Συντήρησης, δήλωσε τα εξής, εντός εισαγωγικών: «Πρόκειται για την καλύτερη δυνατή εκδοχή. Αυτό οφείλεται στην εξαιρετική δουλειά από την Εφορεία Αρχαιοτήτων Αργολίδας – η συστηματική αποψίλωση του χώρου στάθηκε σωτήρια. «Μόνο σε ένα μικρό σημείο της τάξης των τεσσάρων τετραγωνικών», ανοίγω παρένθεση, θα επανέλθω και θα εξηγήσω για τα τέσσερα τετραγωνικά, μιας και το έθιξε ο αγαπητός κύριος Γρηγοριάδης, «εντοπίζεται ένα πρόβλημα, αλλά η κατάστασή του είναι διαχειρίσιμη. Σε ό,τι αφορά τα χαρακτηριστικά του μνημείου, η φωτιά πέρασε, αλλά δεν προκάλεσε βλάβες στις λίθους. Εντοπίζεται μια μικρή χρωματική αλλοίωση σε ορισμένα σημεία στο φυσικό βράχο και όχι σε δομικούς λίθους, η οποία είναι επίσης αναστρέψιμη. Η εικόνα του Αρχαιολογικού Χώρου είναι πολύ καλή και απολύτως διαχειρίσιμη».

 Υποθέτω ότι κανείς δεν αμφισβητεί και την αντικειμενικότητα της Διευθύντριας Συντήρησης Αρχαίων και Νεότερων Μνημείων.

Για να έχετε καλύτερη εικόνα, σας λέω ότι ο Αρχαιολογικός Χώρος, ο οποίος επί της ουσίας, λειτουργεί από χτες, άρα, δεν έγινε «η πρωτοφανής καταστροφή, η πυρκαγιά της οποίας τις συνέπειες αρνείται η Κυβέρνηση να αναλάβει, ως ευθύνη», δεν υπήρξαν «ανυπεράσπιστα», κυρία Εισηγήτρια της Αξιωματικής Αντιπολίτευσης, «ο Θησαυρός του Ατρέα, ο οποίος έπεσε στις φλόγες», δεν υπήρξε κανένα θράσος και καμία απαξίωση.

Αυτό το οποίο υπάρχει είναι μόνο το μαύρο χρώμα, στο χώμα και δεν υπήρξε ύβρις από την πλευρά μας. Ύβρις είναι η δική σας ψεύτικη, ψευδής προσέγγιση, που προσβάλλει τη νοημοσύνη όλων μας, όσων δεν συμφωνούν με την άποψή σας.

Σήμερα, λοιπόν, από τις 8.00΄ η ώρα το πρωί, που άνοιξε ο Αρχαιολογικός Χώρος, ως τις 16.00΄, τις Μυκήνες τις είχαν επισκεφτεί 240 επισκέπτες, με αναλογία, περίπου, 80 Έλληνες και 160 ξένοι.

Όλοι διαπίστωσαν, με ικανοποίηση, ότι ο αρχαιολογικός χώρος είναι ανέγγιχτος. Για την ιστορία καταθέτω στα πρακτικά, κύριε Πρόεδρε, τις σημερινές φωτογραφίες του αρχαιολογικού χώρου.

*(Στο σημείο αυτό κατατίθενται οι φωτογραφίες, που επισυνάπτονται στο τέλος του Πρακτικού)*

 Να δούμε λίγο τα πράγματα, με τη σειρά, διότι, βεβαίως, έχει δίκιο ο κ. Γρηγοριάδης, όταν λέει, ότι εμείς εδώ δεν θα κάνουμε ούτε τους ντετέκτιβ, ούτε ξέρουμε ακριβώς λεπτομέρειες. Να πούμε, λοιπόν, δυο - τρία πράγματα, για να δούμε, πώς ήταν «ανυπεράσπιστος» και πώς «η φλόγα τύλιξε το θησαυρό του Ατρέα».

Καταρχήν, όπως ήδη ανέφερα, από τις δηλώσεις των υπηρεσιακών παραγόντων, όπως έχω πει και εγώ χτες, μετά τη δική μου αυτοψία, στον αρχαιολογικό χώρο, η Εφορεία Αρχαιοτήτων Αργολίδας είχε προβεί σε μία εξαιρετικά συστηματική αποψίλωση του αρχαιολογικού χώρου. Αυτό, λοιπόν, εμπόδισε να καεί, καταρχήν, ο χώρος και να αναπτυχθούν τέτοια θερμικά φορτία, διότι ο άνεμος, κύριε Γρηγοριάδη, κινείται, με τεράστια ταχύτητα, επομένως ό,τι τείχη και να σηκώσει κανείς, είναι πολύ πιθανό, ακόμα και με τα τείχη, η φωτιά να περάσει σε όλους τους χώρους, είτε είναι αρχαιολογικός είτε είναι οποιοσδήποτε άλλος χώρος και οποιοδήποτε άλλο κτίριο. Ο αέρας, λοιπόν, φύσηξε προς την πλευρά εκείνη, η φωτιά πέρασε, μέσα στον αρχαιολογικό χώρο, αλλά, ακριβώς επειδή δεν υπήρχαν χόρτα και δεν δημιουργήθηκαν θερμικά φορτία τέτοια, ώστε θα αλλοίωναν και θα ασβεστοποιούσαν, γιατί το θερμικό φορτίο έχει αυτή τη συνέπεια, τον ασβεστόλιθο, με τον οποίο είναι δομημένα τα μνημεία, γι’ αυτό και δεν προήλθαν βλάβες.

Η βλάβη είναι αυτό, το οποίο η Διευθύντρια Συντήρησης αναφέρει, ως χρωματική αλλοίωση, είναι αυτό το μαύρο του καπνού, με το οποίο έγραψαν ορισμένοι από τους λίθους των δομικών υλικών. Λοιπόν, τίποτα δεν κάηκε, καμία πυρκαγιά δεν έγινε.

Πάμε, λοιπόν, να δούμε τι συνέβη στην Πύλη των Λεόντων. Στην Πύλη των Λεόντων, εδώ και δεκαετίες, πολλές δεκαετίες, ο γκρίζος λίθος, με τον οποίο είχε, ούτως η άλλως δομηθεί το μνημείο, έχει αποκτήσει, εξαιτίας της παλαιότητας, του μύκητες. Οι μύκητες αυτοί, οι οποίοι δεν έχουν να κάνουν με το αν συντηρείται ή δεν συντηρείται ο λίθος, η συντήρηση πρέπει να γίνεται κανονικά, δημιουργούν ένα γκρίζο μαύρο χρώμα. Αυτό, λοιπόν, το μαύρο χρώμα κάποιοι το εξέλαβαν ότι ήταν χρώμα από φωτιά ή ότι κάηκε η Πύλη των Λεόντων ή ότι πέρασε η φωτιά και άφησε καπνό πάνω της.

Η Πύλη των Λεόντων, όπως και ο θησαυρός του Ατρέα, δεν είχαν την παραμικρή σχέση με τη φωτιά, όπως άλλωστε και όλος αρχαιολογικός χώρος, όπως διαπιστώθηκε σήμερα και από την ιεραρχία του Υπουργείου Πολιτισμού. Για την ακρίβεια, αυτό που κυκλοφόρησε, ως φωτιά, στην Πύλη των Λεόντων, δεν ήταν τίποτε άλλο από την ίδια τη φωτογραφία που έχει η Βικιπαίδεια για την Πύλη των Λεόντων, διότι αυτό είναι το χρώμα της Πύλης εδώ και πάρα - πάρα πολλές δεκαετίες.

Επομένως, προς τι η ύβρις; Η ύβρις είναι, επαναλαμβάνω, ότι είπαμε, ότι αυτό που μπορούν να δουν οι επισκέπτες, αυτό που είδαν σήμερα οι επισκέπτες, ήταν ελάχιστα καμένα χόρτα και μαύρο χώμα; Αυτή είναι η πραγματικότητα. Η ύβρις ήταν ότι είναι αισθητικό το θέμα; Μα, φυσικά, είναι αισθητικό το θέμα, όταν υπάρχει απλώς χρωματική αλλοίωση.

Όχι κροκοδείλια δάκρυα. Το είπα και χτες. Μη μιλάτε στο σπίτι του καμένου για φωτιά, μη μιλάτε γι’ αυτά τα πράγματα. Επίσης, θεωρώ τουλάχιστον ατυχή τη σύγκριση της όποιας φωτιάς των Μυκηνών, με τη μετατροπή της Αγίας Σοφίας σε τζαμί. Είναι τουλάχιστον ατυχείς αυτού του είδους οι συγκρίσεις.

Επίσης, για να σχολιάσω το θέμα της πυρόσβεσης και πυροπροστασίας, που έθεσαν και οι δύο Εισηγητές. Ο αρχαιολογικός χώρος των Μυκηνών δεν έχει κανένα πρόβλημα φυλακτικού προσωπικού, ιδιαίτερα την περίοδο των θερινών μηνών, που έχει προσληφθεί εποχικό προσωπικό, υπάρχει επάρκεια προσωπικού. Είναι από τους χώρους, στους οποίους υπάρχουν και μόνιμοι εργάτες, οι οποίοι είχαν μεριμνήσει, με την καθοδήγηση της Εφόρου Αρχαιοτήτων, για τη συστηματική αποψίλωση του χώρου, από το Φεβρουάριο. Μέσα στον χώρο των Μυκηνών, υπήρχαν οι αναγκαίοι πυροσβεστήρες, έτσι όπως προβλέπεται από τα πρωτόκολλα.

Ο χώρος των Μυκηνών είχε ειδικό πρόγραμμα και πυρόσβεσης και πυροπροστασίας, το οποίο έχει κατατεθεί, εδώ και καιρό, στην Πυροσβεστική Υπηρεσία. Βάσει αυτού του σχεδίου, ενήργησαν και υπάλληλοι, οι οποίοι, από την αρχή, ήξεραν που πρέπει και πως πρέπει να παρέμβουν και πως να εκκενώσουν το χώρο. Τέλος, στον αρχαιολογικό χώρο των Μυκηνών υπάρχουν τέσσερις δεξαμενές, με αρκετές δεκάδες κυβικά νερού. Το νερό αυτό δεν χρησιμοποιήθηκε, διότι παρενέβη, εγκαίρως και απολύτως αποτελεσματικά, τόσο η Πυροσβεστική Υπηρεσία όσο και τα εναέρια μέσα, τα οποία κινήθηκαν, πάρα πολύ σύντομα, και τα δύο αεροπλάνα και το ένα ελικόπτερο και επομένως, δεν χρειάστηκε. Αυτά για να δώσουμε μια πλήρη εικόνα του τι συμβαίνει.

Το πρόβλημα, αν θέλετε, είναι ένα πρόβλημα πάρα πολλών ετών και συνδέεται με τον με τον Δήμο και λιγότερο με το Υπουργείο Πολιτισμού. Επομένως, θα έλεγε κανείς ότι ευθύνη δεν υπάρχει και σε προηγούμενες ηγεσίες, διότι το δίκτυο ύδρευσης φτάνει μέχρι το τελευταίο σπίτι του οικισμού. Ο οικισμός απέχει κάπου 1 χιλιόμετρο και κάτι από τον αρχαιολογικό χώρο. Ο Δήμος, παρά τις διαχρονικές αιτήσεις του Υπουργείου Πολιτισμού, δια των αρμοδίων υπηρεσιών του, δεν κατασκεύασε το δίκτυο, δεν ανέβασε το δίκτυο, μέχρι τον αρχαιολογικό χώρο, για καθαρά οικονομικούς λόγους. Αυτός είναι ο λόγος, που δεν είναι συνδεδεμένες οι Μυκήνες, ο αρχαιολογικός χώρος των Μυκηνών, με το δίκτυο ύδρευσης. Αυτό είναι το θέμα, που το συζητήσαμε, εκτενώς, στην ευρύτατη σύσκεψη, που έγινε, το πρωί, υπό την προεδρία μου. Ο σημερινός Δήμαρχος ανέλαβε, εντός του πολύ μικρού διαστήματος, να εκπονήσει τη μελέτη αυτή, σύνδεσης του δικτύου με τον αρχαιολογικό χώρο και το Υπουργείο Πολιτισμού, δεδομένης της μη οικονομικής δυνατότητας του Δήμου, ανέλαβε, λοιπόν, να χρηματοδοτήσει την κατασκευή του έργου. Αυτό, διότι αυτό που θα έπρεπε να γίνει, διότι αυτό το θέμα έπρεπε να θεραπευτεί.

Αυτή είναι, λοιπόν, η εικόνα, μπορείτε να δείτε και τις φωτογραφίες από τα πρακτικά. Καλό θα ήταν, όχι απλώς να σταματήσετε τα ψεύδη και να διακινείτε ψευδείς πληροφορίες, αλλά, τουλάχιστον, να μην χρησιμοποιείτε αυτές τις πομπώδεις εκφράσεις, που χρησιμοποιήσατε. Όσο για τα τέσσερα τετραγωνικά, τα οποία αναφέρει, ως πρόβλημα, τη φθορά τεσσάρων τετραγωνικών, σε ένα τοίχο κτιρίου και όχι στο Κυκλώπειο Τείχος και η Διευθύντρια Συντήρησης, σας λέω εγώ το εξής. Δεν είναι η ζημιά στον ίδιο τον τοίχο, ο τοίχος αυτός ήταν αναστηλωμένος, εδώ και δεκαπέντε χρόνια, τα υλικά που είχαν χρησιμοποιηθεί για την αναστήλωσή του ήταν εύφλεκτα, ήταν ένα είδος φελιζόλ και αυτό, που κάηκε, ήταν αυτό ακριβώς το υλικό. Το υλικό, λοιπόν, αυτό στο αναστηλωμένο κομμάτι μπορεί να αποκατασταθεί, τις επόμενες ημέρες. Ούτως έχει, λοιπόν, η κατάσταση στις Μυκήνες.

Ολοκληρώνοντας για τις Μυκήνες, θα ήθελα να πω ότι για τις Μυκήνες, ευτυχώς, αυτό που συνέβη δεν ήταν κάτι μεγάλο, ήταν το λιγότερο κακό, δεν ήταν μεγάλο. Το πρόβλημα είναι ότι κάποιοι μεγιστοποιούν. Για μένα η μεγιστοποίηση δεν είναι ενοχλητική, για μένα θα ήταν θλιβερό το να είχε συμβεί κάτι μεγάλο. Η μεγιστοποίηση γίνεται, για λόγους μικροπολιτικής. Οι Μυκήνες παραμένουν ολόχρυσες και επιπλέον ο ουρανός των Μυκηνών, σύμφωνα με αυτά που λέει ο φύλακας, στον πρόλογο του Αγαμέμνονα του Αισχύλου «η των άστρων νυκτέρων ομήγυρις» εξακολουθεί να είναι η ίδια. Ελπίζω ότι αυτό ικανοποιεί όλους, ότι δεν υπέστη βλάβη ο αρχαιολογικός χώρος.

Για να γυρίσουμε, λοιπόν, στις Συμβάσεις. Θα ήθελα να πω ότι ίσως είναι σωστό να θεωρούμε ότι κάποια σημεία στις συμβάσεις θα μπορούσαν να είναι καλύτερα ή να έχουν συμπεριλάβει και κάτι περισσότερο. Όμως, απλώς, θα ήθελα να θυμίσω ότι στα κείμενα των συμβάσεων δεν μπορούμε να παρέμβουμε, δεν μπορούμε να τα αλλοιώσουμε. Μπορούμε, με ρηματικές διακοινώσεις, που πρέπει να ανταλλαγούν από τα κράτη, να τα διορθώσουμε, αλλά σε αυτά καθ’ αυτά τα κείμενα, δεν μπορούμε να παρέμβουμε.

Επίσης, θα ήθελα να πω ότι καταλαβαίνω ότι όλοι έχουμε την αγωνία και την ελπίδα και την προσδοκία ότι κάποια στιγμή τα γλυπτά του Παρθενώνα μπορούν να επιστρέψουν και πρέπει να επιστρέψουν στο γενέθλιο τόπο τους, αλλά είναι τα γλυπτά του Παρθενώνα. Δεν είναι τα «ελγίνεια».

Πάμε, λοιπόν, στις τρεις Συμβάσεις. Στη Σύμβαση, που αφορά την Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυπριακής Δημοκρατίας και του Βασιλείου της Ιορδανίας, ο σκοπός της Συμφωνίας είναι η προώθηση της στενότερης συνεργασίας, μεταξύ των συμβαλλόμενων χωρών, για την προστασία των πολιτιστικών αγαθών και συγκεκριμένα, για την πρόληψη της κλοπής, της παράνομης ανασκαφής, της εισαγωγής και εξαγωγής πολιτιστικών αγαθών. Η Εισηγήτρια μας τα ανέπτυξε, με ιδιαίτερα συστηματικό τρόπο και λεπτομερή, επομένως, δεν χρειάζεται να πω εγώ περισσότερα. Απλώς, θα ήθελα να υπενθυμίσω αυτό, το οποίο όλοι γνωρίζουμε, ότι η Ελλάδα, η Κύπρος και η Ιορδανία είναι τρεις χώρες, με μακρά ιστορία, πολύ πλούσια πολιτιστική κληρονομιά και οι τρεις αντιμετωπίζουν πολύ μεγάλα προβλήματα από τη μάστιγα της παράνομης διακίνησης πολιτιστικών αγαθών.

Η αρχαιοκαπηλία, άλλωστε, είναι ένα πρόβλημα, που αφορά τη διεθνή κοινότητα. Είναι ένα πρόβλημα, σε παγκόσμια κλίμακα και η διεθνής κοινότητα έχει αναγνωρίσει ότι η κλοπή, η παράνομη ανασκαφή και η παράνομη διακίνηση μνημείων αποτελούν σοβαρότατη απειλή για την παγκόσμια πολιτιστική κληρονομιά. Η μέχρι σήμερα διεθνής εμπειρία έχει αποδείξει ότι η συνεργασία μεταξύ των κρατών, στον τομέα της πρόληψης τέτοιων φαινομένων, με στόχο την προστασία των πολιτιστικών αγαθών, μέσω της υπογραφής διεθνών συμβάσεων, όπως είναι η Σύμβαση UNIDROIT και η Σύμβαση της UNESCO, τις οποίες η χώρα μας έχει κυρώσει και για τις όποιες συμβάσεις έχει πρωταγωνιστήσει, η Ελλάδα, αποτελεί ένα βασικό εργαλείο.

Είναι, λοιπόν, πάρα πολύ σημαντικό και μέσα από τη συζήτηση, που γίνεται στο Κοινοβούλιο, να ευαισθητοποιούνται οι πολίτες και όλοι όσοι μας ακούν για τα μεγάλα προβλήματα της αρχαιοκαπηλίας και του παράνομου εμπορίου πολιτιστικών αγαθών. Αυτό, το οποίο συμβαίνει και είναι μία διαρκής και διαχρονική επιδίωξη του Υπουργείου Πολιτισμού, είναι να προχωρεί σε διμερείς, τριμερείς και διεθνείς συμβάσεις για το θέμα της αρχαιοκαπηλίας, ακριβώς, γιατί θέλει να προβάλει ότι στις πολιτικές προτεραιότητες του Υπουργείου Πολιτισμού είναι η ενίσχυση του θεσμικού πλαισίου, αλλά και όλων των διαδικασιών, που μπορούν να αποτρέψουν αυτήν την παράνομη διακίνηση.

Με το υπό κρίση σχέδιο νόμου, ανοίγεται μια νέα σελίδα στις σχέσεις μεταξύ των Συμβαλλόμενων Κρατών, που έχουν στενούς δεσμούς και εγκαθιδρύεται μια σημαντική συνεργασία στον τομέα του πολιτισμού. Η πρωτοβουλία μας, για την υιοθέτηση των υπό κρίση ρυθμίσεων, εντάσσεται στο γενικότερο σχεδιασμό μας, για την προστασία των πολιτιστικών αγαθών και ιδίως, για την πρόληψη της κλοπής, της παράνομης ανασκαφής, της εισαγωγής και εξαγωγής πολιτιστικών αγαθών. Θεωρώ ότι η ψήφιση της Συμφωνίας μόνο θετικό ρόλο μπορεί να έχει. Μπορεί να διευκολύνει την προσπάθεια επαναπατρισμού των μνημείων, που έχουν εξαχθεί, παράνομα, από τις χώρες, στην πολιτιστική κληρονομιά των οποίων ανήκουν και σας καλώ να αποδεχθείτε την πρότασή μας και να ψηφίσετε – άλλωστε αυτό έχει φανεί ήδη από τις εισηγήσεις σας – την Κύρωση της συγκεκριμένης Συμφωνίας.

Όσον αφορά τις δύο άλλες Συμβάσεις, με την Κίνα και με το Ισραήλ, η Συμφωνία με την Κίνα υπεγράφη, τον Ιούλιο του 2017 και σκοπός της είναι η προώθηση της στενότερης συνεργασίας μεταξύ των συμβαλλόμενων χωρών, για την ενδυνάμωση των κινηματογραφικών σχέσεων, αλλά και εν γένει της οπτικοακουστικής παραγωγής, με απώτερο σκοπό την περαιτέρω ανάπτυξη του συγκεκριμένου τομέα. Παράλληλα, διευκολύνεται σημαντικά η προβολή του ελληνικού πολιτιστικού δυναμικού, σε μια χώρα με μεγάλη δυναμική στο παγκόσμιο στερέωμα. Νομίζω ότι το γνωρίζετε οι περισσότεροι και θα το επαναλάβω, επιτρέψτε μου, ότι ήδη υπάρχει συνεργασία με την Κίνα, ανάμεσα σε πολιτιστικούς φορείς, ανάμεσα στους επίσημους φορείς, τους εποπτευόμενους από το Υπουργείο Πολιτισμού και είναι μια συνεργασία, η οποία προχωρεί πάρα πολύ καλά. Το ίδιο ισχύει και για τις υπηρεσίες του Υπουργείου Πολιτισμού.

Οι σχέσεις μας με την Κίνα, στον τομέα του πολιτισμού, είναι ιδιαίτερα στενές. Έχουν, ούτως η άλλως, υπάρξει τα Πολιτιστικά Έτη Ελλάδας και Κίνας και το 2008, το τελευταίο, το 2017 και το 2021 είναι το Έτος Πολιτισμού και Τουρισμού, ανάμεσα στη χώρα μας και την Κίνα. Ήδη, από το φθινόπωρο του 2019, μετά την επίσκεψη, στην Κίνα, του Πρωθυπουργού, του Κυριάκου Μητσοτάκη, αλλά και την επίσκεψη του Κινέζου Προέδρου Σι, στην Ελλάδα, οι σχέσεις αυτές στον πολιτιστικό τομέα έχουν απολύτως ενδυναμωθεί, ιδιαίτερα στον τομέα της συνεργασίας των φορέων του κινηματογράφου.

Ιδιαίτερα στον τομέα της συνεργασίας των φορέων του κινηματογράφου και το Ελληνικό Κέντρο Κινηματογράφου και το Φεστιβάλ Θεσσαλονίκης έχουν ήδη κληθεί, παρά τον κορωνοϊό, με τη διαδικασία, που έγινε, το Φεστιβάλ Κινηματογράφου του Πεκίνου να συμμετάσχουν, να δηλώσουν συμμετοχή και να έχουν συμμετοχή στο συγκεκριμένο Φεστιβάλ.

Η ψήφιση της Συμφωνίας αναμένεται να διευκολύνει τη δικτύωση, μεταξύ των απασχολούμενων στον οπτικοακουστικό τομέα, αλλά και στην προσέλκυση κινεζικών παραγωγών στη χώρα μας με ό,τι αυτό συνεπάγεται για τη δημιουργική οικονομία, ένα θέμα, το οποίο δεν πρέπει να παραγνωρίζουμε, δεν πρέπει να ξεχνάμε.

Παράλληλα, είναι δεδομένο ότι θα διευκολύνει πολύ, γενικά την προβολή του ελληνικού πολιτιστικού δυναμικού στην Κίνα. Η Κίνα, το ξέρετε, αποδίδει ιδιαίτερη βαρύτητα στον ελληνικό πολιτισμό, θεωρεί ότι η Ελλάδα είναι προνομιακός συνομιλητής της στη Δύση για θέματα πολιτισμού. Επομένως, με τα δεδομένα αυτά, καλό θα ήταν να έχουμε μια ομόφωνη, απ’ ό,τι καταλαβαίνω, συμφωνία στην ψήφιση της συγκεκριμένης Συμφωνίας.

Επίσης, κάπως ανάλογα είναι τα πράγματα και με το κράτος του Ισραήλ. Το θέμα το χρονικό, το οποίο έθεσε η Εισηγήτρια της Αξιωματικής Αντιπολίτευσης, θα το δούμε νομοτεχνικά, θα το δω και με τους νομικούς μας και με τις υπηρεσίες, θεωρώ ότι δεν δημιουργεί πρόβλημα, αλλά παρόλα αυτά, θα το κοιτάξουμε.

Με την υπογραφή της Συμφωνίας, τα Συμβαλλόμενα Μέρη εξέφρασαν ρητώς την επιθυμία τους να εξειδικεύσουν και να εντείνουν τη συνεργασία τους στον πολιτιστικό τομέα και να συνεισφέρουν, κατ΄ αυτόν τον τρόπο, στην ενίσχυση των δεσμών φιλίας και συνεργασίας, μεταξύ των δύο χωρών. Τα Συμβαλλόμενα Μέρη ανέλαβαν την υποχρέωση να θεσπίσουν ένα συμβατικό πλαίσιο ενθάρρυνσης της παραγωγής όλων των οπτικοακουστικών μέσων και ιδίως της κινηματογραφικής συμπαραγωγής.

Η παγκοσμιοποίηση και η διεθνής κρίση δημιούργησαν την ανάγκη συνεργασιών, προκειμένου να ανταπεξέλθουν οι εθνικές κινηματογραφικές βιομηχανίες στην αντιμετώπιση των μεγάλων τραστ.

Επισημαίνω ότι με το προτεινόμενο νομοσχέδιο, υλοποιούμε, όπως και με τα προηγούμενα, τη δέσμευση, που αναλάβαμε, ήδη, από τις προγραμματικές δηλώσεις μας, τον Ιούλιο του 2019, για την προώθηση της εξωστρέφειας του Υπουργείου Πολιτισμού και Αθλητισμού και της συνεργασίας του με τους καθ΄ ύλην αρμόδιους φορείς άλλων κρατών, προς ενίσχυση και στήριξη του πολιτισμού και ιδίως του σύγχρονου πολιτισμού και αν θέλετε, ακόμα περισσότερο, σήμερα, που πραγματικά η πανδημία του κορωνοϊού έχει δημιουργήσει πολύ συγκεκριμένα προβλήματα διεθνώς.

Η πρωτοβουλία για την υιοθέτηση των υπό κρίση ρυθμίσεων εντάσσεται στο γενικότερο σχεδιασμό μας, για τη στήριξη και ανάδειξη και την προώθηση όλων των μορφών της πολιτιστικής δράσης, με γνώμονα την αξιοποίηση του συνόλου του πολιτιστικού αποθέματος της χώρας μας και την ενθάρρυνση της παραγωγής όλων των ειδών πολιτισμού.

Κατόπιν αυτού, θεωρώ ότι είναι πολύ σημαντικό ότι και αυτή η Συμφωνία φαίνεται ότι θα ψηφιστεί, ομοφώνως, από το Κοινοβούλιο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ** (Πρόεδρος της Επιτροπής): Ευχαριστούμε πολύ την κυρία Υπουργό.

 Προχωρώ στην ψηφοφορία.

Γίνεται δεκτό το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής, των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους» επί της αρχής, επί των άρθρων και στο σύνολο;

Το λόγο έχει η κυρία Αλεξοπούλου, Εισηγήτρια της Ν.Δ.

**ΧΡΙΣΤΙΝΑ ΑΛΕΞΟΠΟΥΛΟΥ (Εισηγήτρια της Ν.Δ.):** Υπερψηφίζουμε.

**ΓΕΩΡΓΙΟΣ ΣΤΥΛΙΟΣ** (Πρόεδρος της Επιτροπής): Το λόγο έχει η κυρία Γκαρά, Εισηγήτρια του ΣΥΡΙΖΑ.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια του ΣΥΡΙΖΑ) :** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωνσταντόπουλος, Ειδικός Αγορητής του ΚΙ.ΝΑΛ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Συντυχάκης, Ειδικός Αγορητής του Κ.Κ.Ε..

**ΜΑΝΩΛΗΣ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ασημακοπούλου, Ειδική Αγορήτρια της ΕΛΛΗΝΙΚΗΣ ΛΥΣΗΣ.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ):** Επιφυλασσόμεθα για την Ολομέλεια**.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Γρηγοριάδης, Ειδικός Αγορητής του ΜέΡΑ 25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού **«**Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής, των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους», έγινε δεκτό επί της αρχής, επί των άρθρων και στο σύνολό του, κατά πλειοψηφία.

Προχωρώ στην επόμενη Κύρωση, δηλαδή, την «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας». Γίνεται δεκτή επί της αρχής, επί των άρθρων και στο σύνολό της;

Η κυρία Αλεξοπούλου;

**ΧΡΙΣΤΙΝΑ ΑΛΕΞΟΠΟΥΛΟΥ (Εισηγήτρια της Ν.Δ.):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Μάλαμα;

**ΚΥΡΙΑΚΗ ΜΑΛΑΜΑ (Εισηγήτρια του ΣΥΡΙΖΑ):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Κωνσταντόπουλος;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Συντυχάκης;

**ΜΑΝΩΛΗΣ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Κωνσταντίνος Μπούμπας;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Επιφυλασσόμεθα για την Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Γρηγοριάδης;

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας», έγινε δεκτό επί της αρχής, επί των άρθρων και στο σύνολό του, κατά πλειοψηφία.

Η τρίτη κύρωση, «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ», γίνεται δεκτή επί της αρχής, επί των άρθρων και στο σύνολό της;

 Η κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ (Εισηγήτρια της Ν.Δ.):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Μάλαμα;

**ΚΥΡΙΑΚΗ ΜΑΛΑΜΑ (Εισηγήτρια του ΣΥΡΙΖΑ):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Κωνσταντόπουλος;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Συντυχάκης;

**ΜΑΝΩΛΗΣ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Μπούμπας;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Επιφυλασσόμεθα για την Ολομέλεια, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Γρηγοριάδης;

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ», έγινε δεκτό επί της αρχής, επί των άρθρων και στο σύνολό του, κατά πλειοψηφία.

Ολοκληρώθηκε η συνεδρίασή μας.

Σε αυτό το σημείο θα ήθελα να κάνω και μία ανακοίνωση.

Έχει υπάρξει ένα αίτημα σύγκλησης της Επιτροπής Μορφωτικών για κοινή συνεδρίαση με την Επιτροπή Κοινωνικών Υποθέσεων, από τον κ. Σκουρολιάκο και τον κ. Ξανθό, για θέματα που έχουν σχέση με τις συνέπειες του Covid-19 στον πολιτισμό και την διοργάνωση φεστιβάλ, συγκεντρώσεων και λοιπών εκδηλώσεων.

Θα συνεννοηθούμε με την Κυβέρνηση και τους αρμόδιους Υπουργούς, για να δούμε πότε μπορεί να γίνει η σύγκληση των δύο Επιτροπών. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σπανάκης Βασίλειος, Δούνια Παναγιώτα (Νόνη), Σενετάκης Μάξιμος, Καραμανλή Άννα, Κατσανιώτης Ανδρέας, Κέλλας Χρήστος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Παπαδόπουλος Μιχαήλ, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φόρτωμας Φίλιππος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βερναρδάκης Χριστόφορος, Ζαχαριάδης Κωνσταντίνος, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Πάνας Απόστολος, Δελής Ιωάννης, Κατσώτης Χρήστος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 18.20΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**